Saskibaloiko zazpi taldeek irabazi egin dute

Ez ohiko asteburua izan da Ostadar SKT Saskibaloi atalarentzat, baina guztiz pozgarria; kategoria guztietako taldeek irabazi dute jardunaldi honetan. Bestalde, Saskibaloi Eskolakoek Zarautzeko Zast taldearekin topaketa egin dute asteburuan

Asteburu berezia izan da Ostadar SKT Saskibaloi atalarentzat. Lasarte-Oriako zazpi taldeek irabazi egin dute asteburuan. "Ez da beti gertatzen den datu bat", esan du Endika Marrahi ataleko arduradunak.

Infantil txikiek etxez kanpo lortu zuten garaipena, Donostiako Antigua Luberriren aurka (27-39). Lehen laurdena izan zuten partidako onena. Hasieratik azeleragailua sakatu, eta 3-16ko partziala lortu zuten.

Bigarrenean konfiantza gehiagorekin atera ziren, eta ez zuten zorte handirik izan saskiratzean. Halere, distantzia apur bat handitzea lortu zuten (9-24).

Denetan txarrena izan zen hirugarren laurdena. Partziala irabazi zuten donostiarrek, baina ez zen nahikoa izan lasarteoriatarrak garaitzeko.

Bestalde, 1. mailako seniorrek La Salle Mundarro menderatu zuten (41-58); Junior Errendimendukoek, berriz, aise irabazi zioten Arri-BKLri (59-29); Junior Partizipaziokoek Oiarso garaitu zuten (21-56); Kadete Errendimenduak Atletico San Sebastiani irabazi zion (45-49); Kadete Partizipaziokoek Bera-Berari (37-51); baita Infantil Handiek (36-44).Horrez gain, Saski Eskolako taldeak topaketa izan zuen La Salle ikastolan, Zarautzeko Zast taldearen aurka. Bi norgehiagokak galdu zituzten, baina "goiz paregabea" pasa zuten.


Larreinetako funikulurrean Arboledara!

Bizkaiko meatzaldea-Peñas Negrasko Ekoetxearen 25. urteurrenean, geologia bezain historia berezia duen ingurua bisitatu dugu.

Alberto Lopez Meatzaldea-Peñas Negrasko Ekoetxean hezitzailea den barakaldoarrak egin digu harrera. Aurretik, Arboledara Larreinetako funikulurrean igo gara; garai batean mendiguneetako meatzaldera merkantziak garraiatzeko jaio zen funikular historikoan. Bideak eskaintzen duen ikuspegiak ez dauka parekorik: Abra portua, Getxo, Trapagaran, Muskiz, Gorliz, Jata mendia eta baita Sollube eta Oiz ere.

Zure hurrengo planerako ideiak behar dituzu? Entzun elkarrizketa osoa!


Arantzako besten inguruan, Igor Ugalde kultura zinegotziarekin, solastu gara.


Nor dago atzean?

Greg van Avermaetek irabazi du Tourreko 13. etapa, azken aldapa gogorrean Peter Saganekin buruz buruko estuan aurrea hartuta. Chris Froom da lider oraindik.

Lehen 198 kilometroetan, ihesaldiaren eta tropelaren arteko dema zoragarria eskaini du Tourreko 13. etapak, eta azken 500 metroetan Greg Van Avermaet (BMC) eta Peter Saganen (Tinkoff) artekoa. Gorako joera zeukaten azken 500 metroek, eta azken kilometroan bertan harrapatu du tropel buruak ihesean ibili den seikotea —Alexandre Geniez (FDJ.fr), Thomas De Gendt (Lotto), Cyril Gautier (Europcar), Wilco Kelderman (Jumbo), Nathan Haas (Cannondale) eta Pierre-Luc Perichon (Bretagne)—. Oso urrutitik ekin dio esprintari Van Avermaetek, eta Saganek gurpila hartu dion arren, eslovakiarra ez da gai izan aurrea hartzeko. Herio betean, garaipen handia lortu du BMCko txirrindulariak.

Faboritoen artean ez da izan alderik, eta Chris Froomek (Sky) jarraitzen du lider. Rodez eta Mende artean, 14. etapa jokatuko da bihar, 178,5 kilometrokoa. Lehiarako egun aproposa izan daiteke, oso gorabeheratsua eta gogorra delako amaiera. %10,1eko batez besteko aldapa daukate azken hiru kilometroek.


Bi autobus geltoki tokiz aldatzeko obrak, hastear

Egun bainuetxearen aurrean dagoen geltokia. (Eider Bereziartua)

Gipuzkoako Foru Aldundiko Bide Azpiegituretako departamenduak hainbat lan egingo ditu urtea bukatzerako Zestoan. Batetik, Zumaiarako noranzkoan diren bi autobus geltoki lekualdatuko dituzte; eta, bestetik, Azpeitia aldera doan errepidean norabide aldaketa egiteko gunea egokituko dute.

Zumaiarako noranzkoan, Zestoako bainuetxearen aurrean, errepidez bestalde dagoen geltokia eta Gurutzekoa lekualdatuko dituzte. Bainuetxeko geltoki hori metro batzuk atzeratuko dute, eta lurpeko pasabidea dagoen tokian jarriko dute markesina berria.

Horrez gain, eta Zestoako Udala iaztik egiten ari zen eskariari erantzunez, Gurutzeko autobus geltokia herrigunetik kanpora, saihesbidera, aldatuko dute. Hain zuzen, hilerriaren ondoan kokatuko dute markesina, eta haren parean oinezkoentzako pasabidea jarriko dute, ibilgailuentzako semaforoarekin.

Bi geltoki horiez gain, Azpeitira bidean, Zestoako sarreran, gasolindegiaren ondoan dagoen bidegurutzean, norabide aldaketa egiteko gunea egokituko dute.

Lan horiek guztiak Urbycolan enpresak egingo ditu. Aldundiko ordezkariek esan dutenez, aurki hasiko dira obrekin, urte bukaerarako amaitu behar dituztelako. Lanek 121.607 euroko aurrekontua dute.


Garrido eta Balda judokak ederki Amurrion

LOKEko judokak lehengo asteburuan XIX. Amurrioko Hiria nazioarteko lehiaketan izan ziren lehian eta kadete mailan, Oscar Garridok 90 kilo azpiko mailan eta Fermin Baldak, 66 kilo azpikoan brontzezko dominak lortu zituzten.

Gorka Aristegi entrenatzaileak aipatu digunez, txapelpetan lehiakide ugari zegoen erkidego desberdinetatik etorritakoak eta maila oso altua zen.

Hala ere, herriko bi judokek domina ekarri zuten herrira. “Ferminek oso txapelketa ona egin zuen,” azpimarratu du LOKEko entrenatzaileak.

Ferminek hiru arerio garaitu zituen “oso judo ona eginez”. “Final erdia galdu zuen bakarrik eta epaileen erabakiarengatik, gainera,” azaldu du Aristegik. Izan ere, borroka honetan arerioek ez zuten punturik lortu eta berdinketa izanik, epaileen esku geratu zen erabakia.

Oscar Garridok, berriz, bi borroka irabazi ondoren lortu zuen brontzea.

Bi judoka hauetaz gain, Asier Zubizarreta eta Jon Arroyok ere parte hartu zuten, baina ez zuten zorterik izan.


Autoa desegoki uzten duten gidariei, salaketa

Ordiziako Udaltzaingoak auto gidariei jakinarazi nahi die datorren astetik aurrera salaketak jarriko dizkietela kontrako noranzkoan autoa aparkatzen duten gidariei. Urdaneta kalean eta Gudarien Etorbidean ibiligailuak desegoki aparkatzen direla antzeman du Udaltzaingoak, eta oinezkoentzat eta ibilgailuentzat suposatzen duen arriskua aintzat hartuta, neurri horiek hartzen hasiko da.


Arbiñosteko errepidea itxita

09:00etatik itxita dago Arbiñosteko errepidea, Arbiñoste eta Aranburuzabala arteko bidegurutzean argiteria lanak egiten ari direlako. 14:30etatik aurrera aurreikusten dute, berriz, irekiko dutela bidea, bitartean, plaza pareko errepidean bi norazkotan ibiliko da zirkulazioa. Autobusetan ez du inolako eraginik izan aldaketa honek eta betiko ordutegian eta betiko bideetatik ibiliko dira.

Lanak, gaur bertan bukatzea aurreikusten dute, baina hala izango ez balitz, egubakoitzean ere itxita izango da Arbiñosteko errepidea (09:30-14:30) zirkulazioarentzat.

Horrekin batera, Santa Ana eta Santa Marina arteko espazio librerako guneko lanak martxan daude; lurra egonkortu eta baldosak jarri dituzte zati batean.


Aitor Zubillaga da munduko plater tiroko txapeldun berria

Aitor Zubillagak munduko plater tiroko txapela lortu du. Gaur eguerdian Udalak zoriontzeko hartu du udaletxeko areto nagusian. Zubillagari, ofizioz kamio gidaria den arren, txikitatik datorkio plater tiroan aritzeko afizioa. Alikanten (Espainian) jokatu da aurten munduko txapelketa eta han eskuratu du txapela azpeitiarrak. Ez da maila honetako txapelketa batean parte hartu duen lehen aldia, baina bai horrelako garaipena lortzen duena

Gustora?

Bai, gustora egoteko modukoa da eta. Azkeneko zortzi hamar urtetan lehen hamarren barruan ibili izan naiz eta aurten, azkenean, lortu dut txapelketa eskuratzea. Espainiako txapelketak-eta eskuratu izan ditut, baina lehen aldia da munduko txapelduna izatea lortu dudana.

Nolakoak izaten dira plater tiroko txapelketak?

Mundu mailan jokatzen da plater tiroa. Batzuk selekzioarekin joan ohi dira eta beste batzuk, berriz, norbanako moduan. Mundu osoko jendeak parte hartzen du. Ni azkeneko zazpi urtetan selekzioarekin joan izan naiz munduko txapelketara, baina norbanako bezala ere askotan joan izan naiz. Urtero txapelketa hori estatu batek antolatzen du eta aurten Espaniari egokitu zaio, Alikanten jokatu da. Baina Italiara, Portugalera, Ingalaterrara, Frantziara-eta mugitu behar izan dut txapelketetan parte hartzeko.

Zer esan nahi du zuretzako horrelako txapelketa bat irabazi izanak?

Satisfazio handia da familia osoarentzat. Orain 40 urte dauzkat eta txapelketa eskuratzeak oraindik zerbaitetarako balio dudala adierazten dit. Urteekin hobetzen ari naiz, ardoa bezala.

Noiz eta nolatan hasi zinen?

Hamabi urte nituela hasi nintzen. Osaba armeroa da eta aitak ileapaindegiaz gain, armeria zeukan kartutxoak-eta saltzeko. Beraz, eskopeta artean jaio naizela esan liteke. Familiatik datorkigu armen tradizioa, azkeneko hiru gizalditan hala izan baita. Abizenari dagokionez, berriz, duela hiru mendetatik datorkigu. Ni gaztea nintzenean Azkoitian bazegoen plater tirorako toki bat eta hara joaten nintzen. Gero, Jesus Azkune Istingerekin hasi nintzen entrenatzen eta berarekin joan nintzen lehen aldiz Bartzelonara. Bertan, Junior mailako Espainiako Kopa irabazi nuen eta handik aurrera selekzionatu egiten ninduten. Soldaduska amaitu nuenetik gehiago ibili naiz Elize-ra. Elizea plastikozko usoaren imitazioa da. Izan ere usoa Espainian eta Andorran bakarrik tiroka liteke.

Non entrenatzen zara?

Normalean Leioara edo Irunera joaten naiz. Bertan platera eta elizea tirokatzen dira. Horiek dira hemen inguruko toki onenak entrenatzeko. Euskal herrian ez dago beste toki egokirik. Tarteka Madrilera (Espainia) ere joan izan naiz entrenatzera.

Lehia handia al dago horrelako txapelketetan?

Bai, batez ere italiarrekin, han izugarrizko afizioa baitago. Italian jokatutako txapelketan 500 bat tirolari biltzen gara. Aurten munduko txapelketara hegazkin oso bat beteta etorri da.

Kirol garestia al da?

Baietz esan liteke. Lehiaketa horietan parte hartzeko eskopetak milio bat pezeta inguru balio du. Gehienez ere 8-10 urte irauten du eskopetak, eta gero berria erosi behar da. Sariei dagokienez ere lehen postuetakoak izaten dira sari onak eta sari horiek eskuratzea oso zaila da. Laguntzarik gabeko kirola da. Saiatu izan naiz kirol honetan ibiltzen garenontzat laguntzak lortzen baina oraindik ez dut lortu. Bilboko kartutxo-etxe baten laguntza bakarrik lortu dut. Federazioak ere ez digu asko laguntzen, bidaia ordaintzen digu eta beste batzutan hotela ere bai. Baina beste guztia geuk ordaindu behar izaten dugu.

*Argazkian: Aitor Zubillaga txapelduna koparekin, udaleko arduradunekin eta senitartekoekin.


Europako bandera berriz eskegitzea baztertu du Nafarroako Parlamentuak

Bozeramaileen Batzordeak berriro zintzilikatzea onartu zuen atzo, baina erabakia ganberako mahaiari dagokio. EH Bilduk eta Nafarroako Podemosek kontra bozkatu dute; Geroa Bai abstenitu egin da.

PPNk Europako bandera foru ganberaren egoitzan berriro zintzilikatzeko egindako eskaera baztertu du gaur Nafarroako Parlamentuko Mahaiak.

Erakundeak ohar batean azaldu duenez, Ainhoa Aznarez Parlamentuko presidenteak (Nafarroako Podemos) eta Maiorga Ramirez lehen idazkariak (EH Bildu) bozkatu dute berriro jartzearen kontra, eta Unai Huralde presidenteorde lehena (Geroa Bai) abstenitu egin da. Eskaeraren alde egin dute, bestalde, Alberto Catalan presidenteorde bigarrenak eta Oscar Arizcuren bigarren idazkariak (biak UPNkoak).

Nafarroako Parlamentuak martxoaren 18an kendu zuen Europako bandera ganberaren egoitzatik, Europar Batasunak errefuxiatuekiko duen politika salatzeko.

Atzo, bandera berriro jartzearen alde bozkatu zuen Nafarroako Bozeramaileen Batzordeak, UPN, PSN eta PPNren aldeko botoekin eta Geroa Bairen abstentzioarekin. Erabakia, baina, erakundearen Mahaiari dagokio, aurrez talderen batek eskaera egiten badio.

Hori horrela, Batzordearen erabakiari jarraiki, eta gaur Paz Guzman Caso de los Cobos Espainiak Europako Batzordean duen ordezkari ekonomikoa Nafarroan izango dela baliatuta, eskaera aurkeztu zuen atzo PPNk. Mahaiak, ordea, baztertu egin du.


Kontzertu bikaina, Gora Kale Txiki eta danbor joleekin

Musikarako zaletasuna eta herri identitatea indartzen dituen kontzertu horietakoa izan zen Gora Kale Txiki Bandak eta elkarteetako danbor joleek eskaini zutena Santa Krutzen, larunbat arratsean. Goikoplazatik irten eta kale jira egin zuten lehenbizi, eta kontzertu bikaina eskaini zuten ermitan ondoren, entzuleak kantari eta txaloka jarriaz.

[Argazkiak]

["Andoain Txarangatzen"] ["Joxe Ramon"]

Larramendi, Goiburu eta Gau Ibilera (Txis-pun) abestiekin osatu zuten kalejira Bandak eta Andoaingo hamairu elkarteetako danbor joleek. Goikoplazatik abiatu eta musikazaleek lepo bete zuten Santa Krutzeraino iritxi ziren horrela. Kontzertuaz gozatzeko prest agertu ziren entzuleak, eta Joxe Mari Oiartzabal musika zuzendariak animatu ahala hasi ziren kantari, kontzertuko bigarren partean, Eperra, Xalbadorren heriotzean eta Lau teilatu Behin Batian Loiolan abesti ezagunekin.

Joxe Mari Oiartzabalen sormeneko diren Antzizar, Joxe Ramon eta Felicitas piezekin eman zitzaion hasiera kontzertuari, hala ere. Instrumentala izan zen zati hori, Bandako kide diren Mirari Ucin (saxofoia), Xabier Ucin (klarinetea) eta Joxe Ramon Berrondo (tronpeta) bakarlari gisa aritu ziren.

Banda eta entzuleak uztartu zituen kontzertuko bigarren zatiak; batzuek musika jarri zuten bitartean besteek ahotsa, lehen esan bezala.

Azkenik, Andoaingo elkarteetako danbor joleak lanean jarri zituen kontzertuko hirugarrengo zatiak. Oiartzabalek konposatu berri duen Andoain Txarangatzen piezaren estreinatu zuten guztiek. Gora Kale Txiki Banda, herri ezberdinetako txarangak gonbidatu eta Andoainen bertan kale jira erraldoi bat 2108an egiteko asmotan dabil bere hamabosgarren urteurrena dela-eta, eta ospakizun horri begira sortu du pieza Oiartzabalek.

Santa Krutz martxa-k eta Andoaingo ereserkia-k eman zioten amaiera kontzertuari.


Babes ofizialeko etxebizitzetarako izen-ematea irekiko dute aurki Urretxun

Urretxuko Gurutze Santu gunean (hilerri ondoan dagoen lursailean) etxebizitzak eraiki behar dituzte eta horien %20 babes ofizialekoak izango dira. Etxebizitza hauen zozketan parte hartu nahi dutenek, maiatzaren 18 tik aurrera eman behar dute izena. Epea ekainaren 18an itxiko da. Bloke bakoitzak lau pisu eta 22 etxebizitza izango ditu.

The post Babes ofizialeko etxebizitzetarako izen-ematea irekiko dute aurki Urretxun appeared first on Otamotz.


Legazpiko Udalak euskararekin lotutako diru-laguntzak emango ditu

Legazpiko Udalak euskararekin lotutako diru-laguntzak emango ditu. Barnetegietan, ikastaro trinkoetan, 100 ordutik gorako ikastaroetan, auto-ikaskuntza programetan eta herritik kanpo euskara ikasten ari direnek urriaren 31a baino lehen aurkeztu behar dute eskaera.

UEUra edo euskararen normalizazioarekin zerikusia duten bestelako ikastaroetara doazen herritarrek, berriz, irailaren 30a baino lehen aurkeztu behar dituzte eskaerak. Errotuluak, irudi korporatiboa eta webgunea euskaraz jarri dituztenek ere eska dezakete diru-laguntza. Urriaren 31 baino lehen egin behar dute.

Euskararen ondareari buruzko informazioa jaso, gorde edota digitalizatu eta zabaltzea helburu duten elkarteentzat, teknologia berrietan euskararen normalizazioan dihardutenentzat eta herrian zabalkundea duten euskarazko komunikabideentzat ere diru-laguntzak daude. Uztailaren 30a baino lehen aurkeztu behar dira eskaerak.

Informazio gehiago nahi dutenek Euskara sailera jo dezakete, 943 73 71 88 telefono zenbakira deitu edo euskara.le@legazpi.net helbidera idatzi.


Arkitektura tailer esperimentala eskainiko dute

ZARAUTZ // Hondarrezko gaztelua taldeak arkitektura tailer esperimentala eskainiko du 2015-2016 ikasturtean. Espazio publikoa piztu artearen bidez deitu diote tailerrari. Sei eta hamaika urte bitarteko haurrei zuzenduta dago eta saioak ostiralean izango dira, Artezaleak-en egoitzan (Ebro Etxean), 17:30-19:00 bitartean.


1.999 hildako Euskal Herrian (eguneko laburpena)

Azken orduetan positiboen kopurua apaldu bada ere, zortzi pertsona ospitaleratu behar izan dituzte.

COVID-19aren datuen berri izateko zailtasunak ez dira desagertu. Atzo bertan, Nafarroako Gobernuak arazoak izan zituen: taula hutsuneekin argitaratu zuen, eta azken orduan Osasun Ministerioak emandako datu bat (hildakorik ez zela izan) zuzendu egin zuen (hildako bat izan baitzen). Datuen bilketan normala da gorabeherak egotea eta serieak doitu behar izatea, baina eskertzekoa litzateke gardenago azaltzea egiten diren berrikuspen, zuzenketa eta aldaketak. Herritarren konfiantza izan nahi bada, gardentasuna ezinbestekoa da. Horregatik, ez da ulertzen bigarren fasera pasatzeko eskaerari lotutako txostenak ez argitaratzea. Hala ere, ezagutzen diren datuen arabera, ez dirudi arazorik izango denik datorren astelehenean Hego Euskal Herriko lurraldeak konfinamendua arintzeko bigarren fasean sartzeko. Murga sailburua itxaropentsu agertu da. Gaur administrazioen arteko negoziazioaren ordua da, eta bihar jakinaraziko du Espainiako Gobernuak zer lurralde pasatzen den. Bigarren faseko baldintzak zehazteko iritsi da. Espainiako Gobernuak aurreratu duenez, bigarren fasean ez da ordutegirik izango.

PCR positibo berrien kopurua txikia da azken egunetan. Gaur beste 12 kasu atzeman dituzte (bederatzi EAEn, eta 3 Nafarroan). EAEko R0 indizea 0,69 da. Azken zazpi egunotan, 229 PCR positibo atzeman dituzte (120 EAEn, eta 109 Nafarroan). Aurreko astearekin alderatuta, EAEn ia erdira jaitsi dira PCR positiboak, baina Nafarroan 13 gutxiago bakarrik izan dira. Positiboen kopurua apaldu bada ere, zenbait jende ospitaleratu behar izan dute: EAEn, hain zuzen, zortzi pertsona ospitaleratu behar izan dituzte azken orduetan koronabirusaren gaitzarekin gaixoturik; Nafarroan, inor ez. Eremu horretan, Nafarroako datuak hobeak dira. Azken zazpi egunetan bakarrik hiru lagun ospitaleratu dituzte, eta EAEn, 25. Edozein modutan, COVID19arekin gaixotutako gero eta pertsona gutxiago dago ospitaleetan, baita zaintza intentsiboetarako unitateetan ere. Hala ere, jendea hiltzen ari da oraindik: azken orduetan, bost pertsona hil dira koronobisuarekin lotuta (hiru EAEn eta bi Nafarroan); guztira 1.999 hildako Euskal Herrian. Ia bi mila hildako, tragedia izugarriaren tamaina adierazten duen datua.

Munduan bost milioi kutsatu. COVID19ak bost milioi pertsona baino gehiago kutsatu ditu, eta haren eraginez 328.000 lagun baino gehiago hil dira. Azken orduetan, Brasilen 19.700 kasu atzeman dituzte, eta AEBetan, 23.000, Johns Hopkins Unibertsitatearen arabera.

Maskarak eta zalantzak. Maskararen erabilera orokortu egin da Hego Euskal Herrian. Espainiako Gobernuaren aginduaren arabera, derrigorrezkoa da maskara erabiltzea "bi metroko distantzia utzi ezin daitekeen leku publiko guztietan, edo publikoari zabalik dauden leku orokotan". Ipar Euskal Herrian, berriz, gomendatua da erabilera, baina garraio publikoan bakarrik da derrigorrezkoa. Dena den, erabiltzeko beharraren uneaz harago, bestelako zalantzak sortu zaizkie herritarrei: zer maskara erabili, zenbat aldiz erabili, zenbat balio duten, maskara nahikoa ote dagoen...

Agian honek ere merezi du

Jarraipen aplikazioak. Zenbait aplikazio garatzen ari dira testetan positibo eman dutenen arrastoari jarraitzeko eta haiek kutsatu ahal izan dituztenei abisatzeko. Birusaren zabalkundea kontrolatzeko estregiaren barruan, sakelako telefonoetako aplikazioen bidea dago esploratzeko. Proiektu ezberdinak daude. Euskal Herrian, Tecnalia zentro teknologikoa aplikazio bat garatzen eta probatzen ari da, Ibermatikarekin batera. Gai horretan murgildu da Jakes Goikoetxea kazetaria.

Turistarik gabe. Eustat Euskal Estatistika Erakundeak hotel eta landetxeen apirileko okupazio datuak argitaratu ditu. Iazko aipirilean 276.415 pertsonak ostatu hartu zuten Arabako, Bizkaiko eta Gipuzkoako hotel eta landetxeetan. Aurten, berriz, 1.467 pertsonak bakarrik (gehienbat funtsezko jardueran aritu diren pertsonak). %99,5eko beherakada.

Oharra: eguneko laburpena posta elektronikoan jaso nahi baduzu, harpidetu koronabirusaren buletinera.


Guardia Zibilak informazioa eskatu dio Gipuzkoako Ogasunari

Gaur goizean, Gipuzkoako Ogasunaren bulegoetan izan da Guardia Zibila, atzo atxilotutako hainbat laguni buruzko informazio bila. Larraitz Ugarte Foru Aldundiko bozeramaileak esan du "deigarria" dela atxiloketak egin ostean joatea atxilotuei egozten dizkieten balizko frogen bila. Izan ere, Ugartek adierazi du atxiloketen aurretik ez zirela haiekin harremanetan jarri, eta gaineratu du foru aldundiak ez duela atzoko atxilotuek deliturik egin duten zantzurik.


Uzarraga bizirik mantentzen laguntzeko deia egin dute

Uzarraga ingura ezagutzeko irteera egin dute goizean, eta Uzarraga herritarren gunea dela aldarrikatu dute Uzarraga Bizirik plataformako kideak.

"Uzarraga herritarren gunea dela uste dugu. Auzotarrek erabili dute beti. Elizak zuen jabegoa, baina utzi egin du, hustu egindu, eta guk gura dugu Uzarraga zutik mantentzea eta herritarrendako erabilera bultzatzea. Eta aldarrikapen hori egiteko antolatu dugu Uzarraga ezagutzeko irteera", adierazi zuen domeka goizean Uzarraga Bizirik plataformako Jose Mª Iturbe antzuolarrak.

Jauntxoen hilerria

Uzarragan sortu zen Antzuola. Uzarragakoa izan zen Antzuolako lehen parrokia. Eliza horrek eraldaketa bat baino gehiago izan ditu eta horiek ikusi zituzten, besteak beste, domekan 10:30ean egin zuten irteeran. "Auzoko eskola ere hementxe egon zen 1965 urte ingurura arte, lehengo elizako sakristian", erakutsi zien Iturbek irteeran parte hartu zuten 30 lagun ingururi.

Iturriaren sorlekua eta hilerri zaharra ere bisitatu zituzten. "Pinudi batean dago eta ez da oso ezaguna, gertu egon arren, baina Debagoieneko hainbat jauntxo hemen lurperatu zituztela dioten dokumentuak badaude", azaldu zuen Iturbek. "Beheko iturria 1960ko hamarkadakoa da, baina horren sorlekua eta batez ere ura garraiatzen duen bidea oso zaharrak dira, harrizko tuberia batetik behera doa ura", jarraitu du. Uzarraga bizirik mantentzen laguntzeko deia, "bakoitzak ahal duen neurrian", egin diete herritarrei plataformako kideek.

Udal ordezkarien urteroko zita

San Juan egunean festa handiak egin ohi zituzten Uzarragan. Duela 35 urtera arte, adibidez, udal ordezkariak hara joaten ziren, eta dantzariek arkua egiten zieten, goiko argazkiak ikusten den moduan. Balentina sukaldariaren ostatuan bapo bazkaltzen zuten guztiek. Elizak ere duela urte gutxira arte eutsi dio lorak bedeinkatzeko ohiturari. Domekako ekitaldira elizgizonak ere gonbidatu zituzten herritarrak, baina ez dira joan. (Beheko argazki zaharrean, Tomas Arbulu alkatea 1992ko San Juan egunean)


Aurraitz omenduko dute Ajangizen, hilaren 30ean

Balendin Aurre Apraiz Aurraitz olerkaria omenduko du sortzen ikusi zuen herriak datorren domekan. Duela mende bat –1912ko azaroaren 3an– jaio zen Aurraitz Ajangizko Mendieta-Agerre baserrian, eta 2007ko apirilaren 7an hil zen, euskal kulturari ekarpen handia egin ondoren.

12:00etan hasiko da haren omenez eta udalaren babesagaz kultur taldeak antolatutako ekitaldia. Olerkariaren objektu pertsonalak, argazkiak… ikusgai egongo dira kultur etxean eta, bestetik, Aurraitzen obraren inguruko ikus-entzunezko bat proiektatuko dute. Horrez gain, Mendieta-Agerre baserriko semearen lana ekarriko dute gogora, txistu eta txalaparta soinuen artean olerkiak irakurriz. Aurreskuagaz, Agur jaunak abestuz eta luntxagaz emango dute omenaldia amaitutzat.

«Merezitako gogoragarria»

Kultur Taldeak azaldu duenez, «ondo merezitako gogoragarria eskaini nahi dio Ajangizko herriak bere olerkaria den Balendin Aurre Apraiz Aurraitzi, Egunen bidean ederlanaren ekarpena egin digulako».

Ekin astekarian lan egindakoa da Aurraitz, gerra aurretik; bertan, bere sorterriko albisteak jorratzen zituen. Gerra garaian, bestalde, gudari izan zen. Bertan zegoela –Artxanda defendatzen–, 1937ko ekainean zauritu egin zuten. Zaurietatik sendatzen ari zela, Basurtuko ospitalean atxilotu zuten faxistek zauritu eta egun batzuetara. Olerkiak idatziz egiten zion aurre kartzelako egun latz haiei, barrua husten baitzuen hala, behintzat. Hiru urteko sufrimendua eta gero, 1940an askatu zuten. Kartzelatik irtendakoan, baserriko lanari ekin zion; halanda be, irakurtzen eta idazten jarraitzen zuen.

Azkenean, hainbat olerki idatzi zituen Ajangizko bizilagun izandakoak. Gainera, ez ziren horiek guztiak kaxoi batean gordeta geratu; izan be, Euzkadin, Euzko Gogoan eta beste hainbat aldizkaritan argitaratu zituen bere olerkiak. 50eko hamarkadan, gainera, Olerti eta Karmel aldizkarietara be hurreratu zen. 1958an Venezuelara joan zen, eta 1964an itzuli zen Euskal Herrira. Urte horietan Errimiña poema sorta eta Ekaitza poema idatzi zituen. Horiez gain, Rabindranath Tagoreren Txitra eta Txori galduak euskaratu zituen. Olerkaria bazen be, prosan ere hainbat lan egin zituen orduko hartan.


525 sinatura batu dira Larrabetzun mediku-zerbitzua urte osoan berma dadin

Larrabetzuko medikuak oporrak hartu zituen abenduaren 30etik urtarrilaren 3ra bitartean, eta egun horietan Osakidetzak ez zuen ordezkorik ipini. Ondorioz, herritarrek Galdakaoko anbulatoriora joan behar izan zuten hango medikuak artatu zitzan. Bi asteetan sinadurak batu dira mediku-zerbitzua urte osoan berma dadin, eta guztira 525 sinadura jaso dira. Larrabetzun 2.064 biztanle daude.

Zenbait komunikabidetara bidalitako gutunean adierazi dutenez, herrian aipatutako egunetan mediku-zerbitzurik ez egoteak egonezina sortu du herritarren artean eta hainbat kaltetu izan dira. “Horrelakorik berriro gerta ez dadin, zera exijitu nahi dugu: bertako medikuak dagozkion arrazoiengatik bere postuan egoterik ez badu, ordezko mediku bat ziurtatzea”.

Bestalde, atzoko udalbatzan gai honi lotutako adierazpen instituzionala onartu zuten aho batez. Adierazpen horretan, herriko osasun-zentroko arduradunei eskatu diete larrabetzuarrek mediku-zerbitzua egunero izateko duten eskubidea bermatzeko eta halako egoerarik berriro gerta ez dadin neurriak hartzeko. Jakinarazitakoaren arabera, datorren astean Larrabetzuko Udalak sinadurak eta adierazpen instituzionala bidaliko dizkio Osakidetzari.


Abertzaleek, urtebete Uztaritzen agintean

Urte bat pasatu da abertzaleak boterean direla Uztaritzen. Aitzineko taldeak abiatu hirigintza proiektuen kudeaketak zailtasunak sortzen dizkie, azken kontseiluan aipatu Musugorrikobordakoaren gisan.


Realak Holandako bigarren neurketa irabazi du, NECen aurka

Lau garaipen eskuratu dituzte txuriurdinek denboraldi-aurreko bost partidetan. Babic eta Juanmi izan dira goleatzaileak.

Realak beste garaipen bat eskuratu du denboraldi-aurrean, laugarrena bost neurketatan, eta galdu gabe jarraitzen du. Txuriurdinek Holandako NEC Nimegari irabazi diote, Babic eta Juanmiren golei esker.

Carlos Vela, Imanol Agirretxe, Sergio Canales eta Asier Illarramendi, lesionatuta edo ukituta, ez dira deialdian sartu. Hala ere, Realak Holandako egonaldiko bi norgehiagokak irabazi ditu.

Ondo defendatu dute lehen zatian, eta Sergio Babicen golari esker, markagailuan aurretik zirela joan dira aldageletara. Bardajik, gainera penalti bat geratu du.

Bigarren zatian, Eusebioren aldaketen ostean, neurketa erabakita utzi du Juanmik, beste gol batekin. Raul Navasek debuta egin du bere lesio luzearen ostean. NECek estutu egin du azkenean, baina Realak beste garaipen bat eskuratu du.

FITXA TEKNIKOA

Nec Nimega: Smits; Heinloth, Dumic, Golla, Buwalda; Breinburg, Bikel, Mauk; Lundholm, Ofosu, Owusu-Abeyie. Honakoek ere jokatu dute: Van dui. Seleegers, Gandu, Gmeiner, Von haacke eta Grot.

Real Sociedad: Bardaji; Zaldua, Babic, Iñigo, Hector; Gaztañaga, Pardo, Oyarzabal; Concha, Bautista a Hervias. Honakoek ere jokatu dute: Sisniega, Bergara, Xabi Prieto, Juami, Raul Navas. Yuri, Mikel, Carlos Martínez eta Granero.

Golak: 0-1, 34. min: Babic. 0-2, 58. min: Juanmi.


Gabonetako kontzertu berezia gaur elizan

Gaur, barikua, Ezoziko Ama abesbatzak gabon kantez osatutako kontzertu "berezia" eskainiko du elizan, arratsaldeko 20:00etatik aurrera.

Berezia, aurreko urteetan ez bezala kontzertuko errepertorioa gabon kantez osatua izango delako eta kontzertuaren lehen atalean kanta latinoamerikarrak kantatuko dituztelako, “erritmo handia dutenak”, Aitor Garitano zuzendariaren esanetan, “Calipso eta beste batzuk”. Kontzertuaren bigarren atalean, euskal gabon kanta tradizionalak kantatuko dituzte, “Aragües konposatzailearen gabon suitea”. Besteak beste, ondorengo kantu ezagunak: Oi Betlehem, Haur eder baten bila, Horra Mari Domingi, Hator hator…

Kontzertuan Leire Ugarte Bergarako pianistak ere parte hartuko du.


Afrikako Batasunak Egipto zigortu du

Estatu kolpearen ondorioz, AB Afrikako Batasunak Egipto erakundetik kanporatu du, behin-behinean. ABren Bake eta Segurtasunerako Kontseiluak jakinarazi du, Twitter bidez. Mohamed Mursi demokratikoki aukeratutako presidentea zela esan du Afrikako estatuak biltzen dituen erakundeak.

ABk atzo ohartarazi zuen "neurriak" hartuko zituela. Afrika Erdialdeko Errepublika, Madagaskar eta Ginea Bissau ere behin-behinean kanporatuta daude estatu kolpeen ondorioz.


Hernanik maila eman zuen, nahiz eta bigarren zatian andaluziarrak gailendu

Hernani 23

El Monte Ciencias 25

HERNANIK 23 eta 25 galdu zuen atzo El Monte Cienciasen kontra. Partidua Ohorezko mailara igotzeko aurreneko froga izan da, baina ez azkena, izan ere datorren astean bueltako partidua jokatuko du Sevillako La Cartuja zelaian. Beraz, nahiz eta etxetik kanpo jokatzeak gauzak gehiago zailtzen dituen, Hernanik ez du itxaropena galduko.

Aurreneko zatian Hernani gehiago

Hernani jaun eta jabe izan zen aurreneko zatian, horren adierazle da markagailua 23 eta 5 zela iritsi zirela atsedenaldira. Hernaniarrek haizea alde zutela jokatu zuten eta ondo mentalizatuta atera ziren zelaira. Bigarren zatian, ordea, partiduak buelta eman zuen eta andaluziarrek 20 tanto lortu zituzten. Hego haizea haien alde zuten, aurreneko zatian baino indartsuago gainera. Bestalde, hernaniarrek aurreneko zatian dena eman zuten eta bigarren zatira lehertuta iritsi ziren. Andaluziarrak fisikoki prestatuago zeudela erakutsi zuten eta hori klabea izan zen partidu bukaera aldera. Azkeneko 5 minutuetako estutasunean, Hernani nagusi izan zen berriro ere, eta entsaioa egitetik gertu izan bazen ere, ez zuen garaipena eskuratu.

Harrobitik sortutako taldea

Azpimarratzekoa da Hernanik harrobia landuz lortu duela egun dagoen mailara iristea, eta atzo erakutsi zuen maila ikusita, taldea pozik egoteko moduan da.

800 lagun Landaren

Errugbi elkarteko arduradunek emandako datuen arabera, Landaren 800 pertsona izan ziren. Jendeak emandako indarra eta bultzadak asko lagundu zuela aipatu dute.


Argazkiak | Basauriko aitite eta amamen bazkaria sanfaustoetan!

Urtero bezala, erretirodunek euren egun handia ospatu dute Basauriko jaietan. Urriaren 9an, asteartez, ehunka erretirodun batu dira Solabarriako karpan elkarrekin bazkaltzeko.


Auto istripua Uberan

Elgeta eta Bergara artean istripua izan da goizean. Ubera auzoa pasa eta berehala auto bat errepidetik irten da eta zauriturik izan ez bada ere ertzainek trafikoa erregulatu behar izan dute.

Goizeko 07:45ean izan da istripua GI-2632 errepidean. Bergarako norabidean Opel Astra markako auto bat errepidetik irten eta ia errekara jausi da. Hasieran zaurituren bat egon zitekeela uste izan bada ere azkenean ez dute inor anbulantzian eraman.

Garabiak 09:30erako erretiratu du autoa. Ibilgailua kamino bazterrean egon den denboran ertzainek trafikoa erregulatu dute baina ez da auto ilararik sortu.


Galdeketetan %94,87k baiezkoaren alde egin zuen

Gure Esku Dagok 9 herrietan antolatutako galdeketetako emaitza bateratuak beheko taulan.


Ibaeta Basketek garaipen sendoa lortu du Gernikaren aurkako derbian

Asteburuko garaipenak play offetarako bultzada indartsua jaso eman dio Ibaeta Basketi. Ez horrenbeste lorturiko puntuengatik, azken jardunaldian egiten duela egiten duela ere, talde donostiarrak ligako lehen fasea seigarren postuan amaituko duelako. Aitzitik, Gernikaren aurkako derbiko partidak adorea eman die Azu Muguruzaren neskei, sailkapenean gorago dagoen taldea bat garaitzeko oso gai direla erakutsi dielako. Buruan eduki beharreko datua izango dute hori, asteburuko emaitzak jasota, donostiarrek play offean Cadi La Seuren aurka neurtuko direla jakin dutelako.

Gipuzkoa Basketek, bere aldetik, ezin izan zuen jarraiko hirugarren garaipena lortu, Gaskako norgehiagokan Andorrakoak gailendu zirelako.

Albiste txarrak izotz-hockeyan ere. Izan ere, play offeko final fourreko lehen partidan Txuri Urdin lehiatik kanpo geratu da, Bartzelonaren aurka galdu ostean.

Hockeyan, aldiz, etxetik kanpo puntu bat lortzea lortu du Realak, eta eskubaloian, Bera Berak bere nagusitasuna berretsi du Porriñoren aurka.

Futbolean, azkenik, Realaren bi taldeek berdinketa lortu zuten Bartzelona eta Valladoliden jokatutako partidetan.

SASKIBALOIA

Emakumezkoen liga, 25. jardunaldia

Gernika 70 – 82 Ibaeta Basket

ACB liga, 25. jardunaldia

Gipuzkoa Basket 72 – 84 Andorra

IZOTZ HOCKEYA

Gizonezkoen Estatuko Senior maila, Kopako Final Four-a

Txuri Urdin 5 – 4 Bartzelona

HOCKEYA

Emakumezkoen Ohorezko maila, 14. jardunaldia

Altetic Terrasa 1 – 1 Reala

ESKUBALOIA

Emakumezkoen Ohorezko maila, 20. jardunaldia

Bera Bera 29 – 22 Porriño

FUTBOLA

Emakumezkoen lehen maila, 26. jardunaldia

Espanyol 1 – 1 Reala

Gizonezkoen lehen maila, 29. jardunaldia

Valladolid 1 – 1 Reala


'Don Pasquale' opera eskainiko dute bihar Bilboko Campos Eliseos antzokian


Villabonako emakumearen hilketa salatzeko elkarretaratzea egingo dute gaur

Villabonako Udalak "dolumina, elkartasuna eta babesa agertzen dizkie biktimaren senide eta gertukoei".

Villabonako bizilagunek bat egingo dute arratsalde honetan Errebote Plazan, jaiotzez udalerri horretakoa zen 42 urteko emakumearen hilketa salatu eta gaitzespena agertzeko asmoz deitutako elkarretaratzean. Halaber, Udalak ohar bat kaleratu du emakume horren hilketa “argi eta garbi” gaitzesteko.

Elkarretaratzea 19:00etan izango da, baina aurretik martxa bat egingo da herrian, helburu horrekin berarekin. “Emakumeen eta gizonen berdintasunaren alde, eta emakumeen kontrako edozein erasoren aurrean jarrera aktiboa” har dezatela eskatu die Udalak herritarrei.

Villabonako Udalak "dolumina, elkartasuna eta babesa agertzen dizkie biktimaren senide eta gertukoei".

Hilketa atzo izan zen, Arroyo de la Luzen (Caceres). Ustezko erasotzailea, biktimaren senarra (42 urte ditu), Cacereseko San Pedro de Alcantara ospitalera eraman zuten arma zuriz egindako zauriengatik artatzera. Guardia Zibilak zaintzen ari dira. Senarrari ebakuntza egin diote, eta egonkor dago. Hainbat zauri zituen; horietako bat 3 zentimetrokoa zen, arma zuriak egina, eta ezkerreko alde torazikoan zegoen, pneumotoraxekin.

Bizilagunek azaldu dutenez, bikotea duela 14 urte ezkondu zen. Gizonezkoa Arroyo de la Luzekoa da, eta emakumea Villabonan jaio zen, baina gaztetatik Caceresko udalerri honetan ematen zituen udak. Senar-emazteek bi sema-alaba dituzte, Guardia Zibilak azaldu duenez. Ustezko genero-indarkeria moduan tratatzen ari da gaia.

Emakumeak ez zuen salaketari jarri genero-indarkeriagatik.

“Aukera guztiak irekita daude”

Cristina Herrera Espainiako Gobernuak Extremaduran duen ordezkariak azaldu duenez, “aukera guztiak irekita daude”, baina “genero indarkeria kasu bat” dela berretsi du.

Herreraren esanetan, hipotesi guztiak zabalik daude: “Emakumeak gizonari eraso egin izana lehenengo, batak besteari eraso egin izana babesteko asmoz edo gizonak berak bere burua zauritu izana”.

“Auzitegi medikuek argitu beharko dute gertatutakoa”, azpimarratu du Herrerak. Ildo horretatik, “beste gizon batek emakume bat hil duela gaitzetsi” behar dela esan du.

Gipuzkoak hilketa gaitzetsi du

Gipuzkoako Aldundiak Villabonako emakumearen hilketa gaitzetsi du, eta indarkeria matxista “egiteko asko geratzen den gaia” dela adierazi du.

Foru Aldundiak ohar batean biktimaren inguruari babesa erakutsi dio eta familiarren esku jarri da, izan dezaketen edozein beharrizanetan.

'Gizon eta emakumeen artean oraindik dauden aldeen islarik larriena da indarkeria matxista', eta 'oraindik badago zer eginik, asko gainera', adierazi du Imanol Lasa Gipuzkoako Foru Aldundiaren bozeramaileak.

Horregatik, herritarrei deitu die 'guztion artean, konpromiso kolektibo eta pertsonala hartzeko'; halaber, eskatu du 'erreakzionatzea' indarkeria matxistako edozein zantzuren aurrean.

Arroyo de la Luzeko Udalaren osoko bilkurak bi dolu-egun dekretatu ditu.

Orain arte, 36 emakume hil dira genero-indarkeriagatik Estatuan 2017an

Villabonako emakumearen hilketarekin, 36 emakume hil ditu, orain arte, genero-indarkeriak, 2017an; gainera, beste hiru kasu ikertzen ari dira.

________________________

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan.


Urdaibaik laugarren amaitu du denboraldiko lehen asteburua

Galiziako uretan ekin diote denboraldiari arraunlariek. Azken hilabeteotako itxaronaldi luzea eta ziurgabetasuna alboratuta, lehiarako gogoz eta indarrez daudela erakutsi dute asteburuan.

Gizonezkoen Eusko Label Ligan Santurtzirentzat izan da A Coruñako bandera, eta emakumezkoen Euskotren Ligan Orio iazko txapeldunak eskuratu du denboraldiko lehen bandera. Urdaibaik laugarren hasi du denboraldia, 16 puntugaz. 21 puntugaz berdinduta daude Orio eta Santurtzi eta Donostiarra da hirugarrena, 19 puntugaz.

Bi jardunaldi eta bandera bakarra. Bi estropadetan erabaki da Ciudade A Coruña Bandera. Eusko Label Ligaren lehen jardunaldian Hondarribia sailkatu zen lehenengo postuan eta ia bi segundora sailkatu zen Santurtzi. Bermeoko taldea hirugarrena izan zen, 16 segundo eta 24 ehunenera. Hirugarren txanda Hondarribiaren eta Urdaibairen arteko nagusitasunarekin hasi zen. Lehen ziabogara iritsi ostean, Ioseba Amunarrizen mutilek atzean utzi ahal izan zuten Bou Bizkaia.

Atzo, berriz, zazpigarren izan zen Urdaibai. Azken txanda modu ikusgarrian hasi zen. Lau traineruak hiru segunduko aldearekin heldu ziren lehen ziabogara, aurretik Orio zela. Horrela jarraitu zuten gipuzkoarrek, eta denbora handitzen joan ziren. Azken luzean, Santurtzi aurretik jarri arren, azken olatuari esker eguneko garaipena lortu zuen San Nikolas traineruak (20:45:44). Sotera segundo bat atzetik sartu zen (20:46:44), eta Urdaibai hirugarren postuan iritsi zen helmugara 21:08,76 denborarekin. Hondarribia, bandera irabazteko 1.9 segundoko abantaila izan arren, bigarren luzean atzean geratu eta ezinean aritu zen, Oriorekiko 39 segundu galduz (21.25).

Bestalde, patroi onenaren sailkapenari dagokionez, Urdaibaiko Jon Barturen dago lehen postuan, 3 puntugaz eta Ondarroako Iñigo Larrinagak ere 3 puntu dauzka.

Argazkia: ACT.

Orioren erakustaldia. Euskotren Ligan, Oriok iazko denboraldiko nagusitasuna berretsi du asteburuan. Atzo hasieratik hartu zuen estropadaren burua, eta amaierara arte ekin zion garaipena lortu arte (11:29). Bigarren postuko lehian, Donostiarra eta Hondarribia aritu ziren nor baino nor. Ziabogara bitartean, hondarribitarrak aurretik izan ziren, baina azken luzean, donostiarrek aurrea hartzea lortu zuten, eta bi segunduko abantailagaz amaitu zuten. Donostia Arraun Lagunak hasieratik atzean geratu zen, ezin izan zuen bigarren postuko lehian ziren bi traineruengana hurbildu.

Euskal Herriko lehen paladak. Asteburu honetan lehiatuko dituzte Euskal Herriko lehen estropadak; zapatuan Donostian izango dira. Eusko Label Ligan, XIII Bandera Donostiarra Kaiarriba lehiatuko dute, eta Euskotren Ligan, V Bandera Donostiarra Kaiarriba. Domekan, Bizkaira joango dira XXXVII eta IV Bandera Petronor lehiatzeko.


Bera Bera, Espainiako Superkopako txapeldun zazpigarrenez

Super Amara Bera Berak 17-25 irabazi dio Liberbank Gijoni eta titulua eskuratu du.

Super Amara Bera Bera da Espainiako Superkopako txapelduna, Liberbank Gijon taldeari 17-25 irabazita. Ligako txapelduna nagusitu da, Kopako txapeldunaren aurrean.

Liberbank Gijonek ondo ekin dio neurketari, eta 3-1 irabazten hasi da, baina Bera Berak azkar erantzun eta lehia parekatu du. Ondoren,talde gipuzkoarra nagsui izaten hasi da, eta 3 goleko abantailarekin iritsi da atsedenaldira (7-10).

Lehen zatia parekatua izan da, baina bigarrenean erabat nagusi izan da Super Amara Bera Bera. Sei goleko abantaila (8-14) eskuratu du Donostiako taldeak, eta hortxe hautsi du partida. Ondoren, ordea, 4 golera murriztu du desabantaila Asturiasko taldeak, baina Bera Berak kontrolpean izan du neurketa, eta garaipenak ez dio ihes egin (17-25). Fitxa teknikoa: 17.- Liberbank Gijon: Fanny Ruiz, Raquel Caño (4,2p), Marizza Faria (2), Aida Palicio (1), Leticia Cobo (2), Lorena Téllez (2) eta Soraia Lópes (3p). Jokalari hauek ere jokatu dute: Raquel Alvarez, Shula Gavilan (2) eta Camila Bonazzola (1). 25- Super Amara Bera Bera: Mercedes Castellanos, Judith Sans (2), Nekane Terés (2), Alba Menendez, Estitxu Berasategi (1), Fernanda da Silva eta Maitane Etxeberria (7). Jokalari hauek ere jokatu dute: Esther Arrojería (1), Elke Karsten (5), Adriana Cardoso, Silvia Arderius (4), Renata Lais y Uxue Ezkurdia (2), Camejo (1). Markagailua 5 minuturo: 3-2, 4-4, 4-7, 5-8, 7-10, atsedenaldia, 8-14, 10-16, 12-18, 14-18, 15-21 eta 17-25.

Epaileak: Javier Alvarez Mata eta Jon Bustamante Lopez.


Carr, guztien gainetik

Ordiziako 97. Klasika Simon Carrek bereganatu du. Abaltzisketako bosgarren eta azken igoerako azken metroetan erasoa jo du eta inork ezin izan dio segi. 36 segundoko errentarekin helmugaratu da. Kyle Murphyk, Winner Anaconak eta Jefferson Cepedak egin dute atzetik.

Proba oso gogorra izan da. Eguraldia hotza eta hezea izan da eta, gainera, abiadura handia izan da. Ihesaldia osatzeko lehia handia izan da eta erasoari erasoarekin erantzuten zioten. Indarrak parean zeuden eta inork ezin zuen talde nagusia nagusia hautsi. Halere, aleka-aleka, talde nagusia geroz eta txikiagoa zen. Azken itzulian 30 bat txirrindulariko tropela zen. Caja Ruralek hartu du kontrol lanak egiteko ardura, eta Cepedak liderrak Altzorako igoeran erantzun egin du. Erasora jo du, baina ezin izan du baina aurkari zailek jarraitu diote. Abaltzisketako lehen maldetara boskote bat iritsi da: Carr, Murphy, Anacona, Ledanoiz eta Cuadrado. Herio batean igo dute malda, eta taldea ez zela hautsiko zirudienean, mendateko pankartapean, Carrek ihes egitea lortu du. Jazarpen proba hasi da orduan, baina 22 urtreko ingelesa indartsuena izan da.


Elezkano II-Rezusta, gori-gorian dagoen sailkapeneko liderrak

Binakako Txapelketako 9. jardunaldiaren ostean Elezkano II-Rezusta bikotea dago sailkapenaren gorenean, 7 garaipenekin. Bengoetxea VI-Larunbe bikotea, aldiz, azken postuan da, 2 garaipenekin.

Elezkano II-Rezusta bikotea da Binakako Txapelketako liderra, bederatzi jardunaldi jokatu ostean. Bost jardunaldi falta dira ligaxka amaitzeko eta sailkapena gori-gorian jarri da.

Lehen postuan daude Elezkano II eta Rezusta, 7 garaipenekin. Bigarren postua Altuna III-Martija bikotearentzat da, 6 garaipenekin. Olaizola II-Imaz eta Urrutikoetxea-Untoria bikoteak, hirugarren eta laugarren postuetan daude hurrenez hurren, bosna garaipenekin.

Lehen lau postuek finalerdietarako txartela bermatzen dute, eta postu horietara iristea dute helburu azken lau bikoteek. Bosgarren postuan daude Ezkurdia eta Zabaleta 4 garaipenekin eta seigarren postua Irribarria-Merino II bikotearentzat da, hauek ere 4 garaipen dituztelarik. Laso-Albisu bikoteak 3. garaipena erdietsi du, eta zazpigarren postuan da. Bengoetxea VI-Larunbe bikotea azken sailkatua da, 2 garaipen soilik lortuta.

Sailkapena:

1. Elezkano II-Rezusta 7 garaipen 2 porrot

2. Altuna III-Martija 6 garaipen 3 porrot

3. Olaizola II-Imaz 5 garaipen 4 porrot

4. Urrutikoetxea-Untoria 5 garaipen 4 porrot

5. Ezkurdia-Zabaleta 4 garaipen 5 porrot

6. Irribarria-Merino II 4 garaipen 5 porrot

7. Laso-Albisu 3 garaipen 6 porrot

8. Bengoetxea VI-Larunbe 2 garaipen 7 porrot

10. jardunaldia:

Ostiralean, urtarrilaren 26ean, 22:00etan, Urdulizen

ELEZKANO II.a-REZUSTA vs ALTUNA III.a-MARTIJA (zuzenean, ETB1en eta eitb.eus-en)

Larunbatean, urtarrilaren 27an, 18:00etan, Labriten

EZKURDIA-ZABALETA vs IRRIBARRIA-MERINO II.a (zuzenean, ETB1en eta eitb.eus-en)

Larunbatean, urtarrilaren 27an, 17:45ean, Markina-Xemeinen

URRUTIKOETXEA-UNTORIA vs LASO-ALBISU

Igandean, urtarrilaren 28an, 17:00etan, Ogetan

BENGOETXEA VI.a-LARUNBE vs OLAIZOLA II.a-IMAZ (zuzenean, ETB1en eta eitb.eus-en)


Soldadu ohi bat auzipetu dute Bloody Sundayko gertakarien harira

Irlandako Derry hirian 1972an bi manifestari hiltzea leporatu diote Erresuma Batuko armadako kide izandako bati. Familiak ez daude ados erabakiarekin, militar gehiagok hartu zutelako parte erasoan.


Gernika R.Tko nesken taldeak 52-8 galdu du ligako lehen jardunaldian

Atzo eguerdian Eibar Rugby Taldearen kontra debutatu zuen talde gernikarrak.

Sortu berri duten taldeko jokalariak gustura aritu ziren Amaiur Txapelketaren lehen hitzorduan. “Ondo jokatu genuen, ahal duguna egin genuen, eta guretzat partida irabaziko bagenu bezala da”.

Azaldu dutenez, batik bat parte fisikoan hutsegin zuten. Baina, eibartarrek duten esperientzia izan zen neurketaren giltzarria. Izan ere, horiek urteak daramatzate liga lehiatzen.

Basurdeen puntuak Leire Gomezek eta Batirtze Basabek lortu zituzten. Lehenak lortu zuen gernikarren entsegu bakarra, eta Basabek, berriz, gaztigu ostiko bat transformatzen asmatu zuen. Halaber, aukera gehiago izan zituzten.

2. jardunaldia etxean

Atzoko esperientziatik ikasita, hurrengo jardunaldira begira daude Gernika R.T-ko neskak. Zapatu eguerdian jokatuko dute denboraldiko etxeko lehen partida. Marzola Rioja taldearen kontra lehiatuko dute 2. jardunaldia Urbietan, 12:00etatik aurrera.

Basurdeek azaldu dutenez, partida berdindua izatea espero dute. Izan ere, haiek moduan talde errioxarra ere aurten federatu da. “Bi taldeak hasiberriak gara, beraz, atzoko partidagaz konparatuta, bion artean alde txikiagoa egongo dela uste dugu”.


Ttipi-ttapa Telebistaren aldeko kontzentrazioa eginen da larunbat eguerdian Etxalarren

Nafarroako Gobernuaren hizkuntza politika ere salatu du Nafarroako Gobernuak

Martxoaren 14an, larunbatarekin, eguerdiko 12:00etan, bortziritar guziei zabaldutako kontzentrazioa antolatu dute Bortziririetako Euskara Mankomunitateak eta bortz herrietako Euskara Batzordeek Etxalarren, “Euskarazko komunikabideen defentsan, Ttipi-ttapa Telebistaren alde” lelopean. Joan den astetik, ttipi-ttaparen aldeko sinadurak biltzen ari da Bortzirietako Euskara mankomunitatea eta Nafarroako Gobernuan aurkeztuko ditu. Carlos Perez-Nievas Nafarroako Gobernuko Hezkuntza kontseilariari bilera ere eskatu diote Bortzirietako alkateek.

Hizkuntza politikaren salaketa

Bortzirietako Euskara Mankomunitateak eta alkateek “Nafarroako Gobernuaren euskararen aurkako hizkuntza politika salatu” nahi dute ozen. Euskarazko hedabideei dagokienez, Lurreko Telebista Digitalerako lizentziak banatzeko garaian “gure eskualde osoa tokiko telebista izateko aukerarik gabe” uzteaz gain, “hedabideei zuzendutako dirulaguntzen %95eko murrizketak, aurreikusi zitekeen lehenbiziko ondorioa ekarri zuela” salatu du Mankomunitateak, Ttipi-ttapa Telebistaren etena hain zuzen. Ttipi-ttapa fundazioari elkartasun mezua helarazteaz gain, Bortzirietako herritar eta erakundeei bertako euskarazko hedabideen defentsan aritzeko deia egin nahi diete Mankomunitatetik, “Ttipi-Ttapa Telebista berriz ere Bortzirietako etxeetan egotea lortu arte, sentsibilizazio, atxikimendu eta salaketa ekimenetan parte har dezaten”. Izan ere, Ttipi-Ttapa Telebistak “funtzio garrantzitsua betetzen du, herritarrei hurbileko informazioa eta gozamena eskaintzen dizkie, bai eta euskaraz eskaini ere. Horrez gain, ez dugu ahantzi behar jarduera horren atzean dauden lanpostuak, gure eskualdea krisi ekonomikoaren kolpe latzak jasaten ari den honetan”.

Elkarlanerako deia

Bortzirietako Euskara Mankomunitateak euskal herritar guziei eta nafarrei bereziki “euskaldunon hizkuntza eskubideak errespetatuak izan daitezen, elkarlanerako deia” egin du, “Nafarroako Gobernuaren erasoen aitzinean euskararen aldeko jarrera tinko eta bateratua ager dezagun guztiok”. Tokiko telebisten aferari dagokionez, Lurreko Telebista Digitalaren lizentzien banaketa “bidegabea” salatu du Mankomunitateak eta “berehala, euskarazko tokiko telebistak arautzeko pausoak eman daitezela” galdegin du.


Aitz-Ondo elkartearen urrezko urteurrena

Aitz-Ondo elkarteak 50 urte bete ditu berriki. Zelestino Tapia Itturri sortzaileetako batek, Esteban Irazu egungo lehendakariak, Mikel Mujika idazkariak eta Lontxo Usandizaga diruzainak eman dituzte azalpenak.

Duela 50 urte pasatxo zabaldu zen Asteasuko Aitz-Ondo elkartea. 1959 urteko martxoaren 12an, hain zuzen ere. Lehen zuzendaritza batzordea Jose Leon Usabiaga (lehendakaria), Agustin Otaegi (lehendakari-ordea), Jesus Bikuña (idazkaria), Inazio Narbarte (diruzaina) eta, Pedro Otero, Jazinto Irazu eta Hilario Usandizaga batzordekide asteasuarrek osatu zuten. Elkartea zabaldu eta hilabete gutxira, 30 bazkide zituen dagoeneko. Andoainen, Villabonan eta inguruko beste herri batzuetan elkarteak martxan jarri zirela ikusita, Asteasun ere pausoa ematera animatu ziren. “Ezkonduak ere bai baina, mutilzaharrak biltzeko zabaltzen ziren orduan batik bat elkarteak”, azaldu du Itturrik. Kale Nagusiko Gaztene etxearen azpialdean kokatu zuten lehen elkarte hura.

Egoitza berria 1974an

Denbora aurrera joan ahala eta taldea handitu zenean, gaur egungo Kale Berriko egoitza erosi zuten, 1974 urtean. Egun elkartea dagoen etxea Iyola baserriko Jose Martin Gabirondok eraiki zuen. “Goiko solairuan bizitu ziren iyolatarrak eta azpialdea, baserritarren kooperatiba izan zen elkarte izan aurretik. Asteasu eta Larraulgo baserritarrek erosi zuten aurrena, pentsu biltegi moduan. Saltzera atera zenean Aitz-Ondo elkarteak hartu zuen, 700.000 pezetaren truke”, adierazi dute elkarrizketatu helduenek. Hasiera-hasieratik izan du elkarteak Aitz-Ondo izena, “egun Tolosatik egiten den bezala, garai batean, Asteasutik bideratzen ziren Aitzondo bailarako juzgatuko lan guztiak. Bailarako izena garrantzitsua zelako jarriko zioten izen hori elkarteari”.

140 bazkide

Egoitza berrira aldatu zirenean, pixkanaka-pixkanaka igotzen joan zen bazkide kopurua. “Egun 140 bazkide gara, topea”. Bazkide egin nahi duten kide berriei begira, elkartean sartzea nahiko zaila dela adierazi dute, “itxaron zerrendan 19 lagun daude zain. Oso zaila da inork giltza uztea, normalean familiakoren bati lagatzen zaio”. Gehiengo nagusia gizonezkoak dira baina emakumeak ere badaude bazkideen artean, “hasieran gizonezkoei soilik zuzendutako elkartea zen. 80ko hamarkadan onartu zen emakumeak –gizonarekin batera– elkartera sartzea, eta geroago, bazkide izateko aukera eman zitzaien. Egun, hiru emakume behintzat badira bazkide”, adierazi du egungo lehendakariak.

Zazpi kidek osatzen duten zuzendaritza batzordea urtero aldatzen dute, oso-osorik. “Gaztenetik egoitza berrira pasa zirenean, bi urtez behin aldatzen zen zuzendaritza; urtero orain”.

Txirrindularitzarekin lotuta

Hasierako urte luzetan, elkarte gastronomikoa izan zen Aitz-Ondo. Gerora, herrian txirrindularitzako afizioa piztu zenean, elkarte gastronomiko izatetik kirol elkarte izatera pasatu zen. Elkarte gastronomikoa eta kirol elkartea leku berean bilduagatik, bereizita landu izan dituzte beti etxeko kontuak. “Orain beste egoitza batean biltzen dira txirrindularitza taldekoak baina elkartetik, ekonomikoki nahiz ekintzak antolatzeko laguntza eskaintzen diegu”.

Eskualdeko mus txapelketa

Otorduak egiteaz gain, ekintza ezberdinak antolatzeko ere erabiltzen dute elkartea. “Bazkideek bideratuta, ekintza ezberdinak antolatzen dira: Kantu-jirako harrera, bertso-afariak, haurren urtebetetze festak…”. Gainerako eskualdeko elkarteekin badute harremana eta bailarako elkarteen arteko mus txapelketan parte hartzen dute Aitz-Ondoko kideek. “Bederatzi elkarte biltzera ailegatu gara: Irrintzi, Behar-Zana, Zunbeltz, Urkamendi, Ibaiertz, Uxo-Toki, Santamaña, Katillutxulo eta Aitz-Ondo”, azaldu du Lontxok. Mus txapelketarekin Aste Santu ondorenean hasi eta maiatzaren amaieran bukatzen dute, “aurten berandu samar gabiltza, oraindik ez baikara hasi. Txapelketan zehar, astean bitan jokatzen dugu partida eta larunbatarekin egiten dugu finala”.

Giro polita elkartean

Sukaldean aritzea gustatzen zaien arren, “ekarritakoa jatea ere bai”, adierazi dute umoretsu. Elkartean sukaldean asko saiatzen den koadrila badagoela azaldu dute, “Irrintzik antolatzen duen Isats gisatuen lehiaketa irabazi izan dute bazkide batzuek”. Urteurreneko ospakizuneko bazkaria prestatzeko ere animatu da talde bat.

Elkarteak lagun artera bildu eta tarte polita pasatzeko helburua betetzen jarraitzen du oraindik ere. Aitz-Ondon, lagun artean egun pasa politak egin izan dituztela aipatu du Mikelek, “orduak pasa eta orduak pasa, bazkaldu ere egin beharko dugu eta orduak pasa eta orduak pasa, afaldu ere egin beharko dugu… Azkenean, egun guztia elkartetik atera gabe, gustura”.

Ospakizuna, ekainaren 7an

1984 urtean, ekainean egin zuten 25. urteurreneko ospakizuna. 50. urteurrena ere ekainean ospatuko dute. “Ekainaren 7an, igandearekin, bazkideen eta inguruko elkarteetako gonbidatuen arteko bazkaria egingo dugu. Sebastian Lizaso eta Iñaki Murua bertsolariak arituko dira bertsotan eta Ostolaza trikitilariak joko du soinua. Goizean meza izango da, 11:30etan”.


Aizpurua eta Dagerre, kluben arteko lehian txapeldun

Iragan larunbatean Donostiako Altza auzoan jokatu zuten palako Gipuzkoako Lehen Mailako Kluben arteko Txapelketako finala, eta Zarautz Kirol Elkarteko Pilota Saileko Jon Aizpuru eta Xabier Dagerre izan ziren txapeldunak. Loiolatarrak elkarteko Aroztegi eta Huegun izan zituzten parez pare lehian, eta oso gutxigatik bada ere, 25-24ko markagailuarekin, garaile atera ziren Zarauzkoak.

Pilota Sailak jakitera eman duenez, ostiral honetan palako Gipuzkoako Bigarren Mailako Kluben arteko txapelketako finala jokatuko da Usurbilgo Agina auzoan, 18:00etatik aurrera. Final horretan ere parte hartuko dute ZKEko bi pilotarik: Andoni Zabalak eta Julen San Miguelek, hain zuzen ere. Horien aurka ariko dira Pagazpe elkarteko Xabier Errasti eta Imanol Esnaola.


Hondakin organikoaren bilketa bikoiztu egin da Gipuzkoan urtebetean

Aurtengo lehen zazpi hilabeteetan 13.294 tona materia organiko bildu dira Gipuzkoan konpostatzeko. Urtebetean bikoiztu egin da kopurua —6.791 tona bildu ziren iaz urtarriletik uztailera bitartean—.

Gipuzkoako Foru Aldundiak azaldu duenez, bi faktore eragiten ari dira aldaketa hori: "Udalerrietan hondakinak gaika biltzeko sistema eraginkorrak jarri izana, batetik, eta herritarren konpromiso eta ahalegina, bestetik".

Horren ondorioz, zabortegietara bidalitako hondakin kopurua aurtengo lehen zazpi hilabeteetan iazko epe berean baino % 10,2 gutxiago izan da —101.908 tona aurten, eta 113.507 tona 2013an—.

Iñaki Errazkin Ingurumeneko eta Lurralde Antolaketako diputatuak adierazi duenez, datuok adierazten dute lurraldea "norabide egokian" doala eta norabide aldaketa horren protagonistak herritarrak direla: “Eskerrak eman behar dizkiegu hondakinen alorrean gauzak txukun egiten ari diren milaka eta milaka gipuzkoarrei. Gipuzkoan aldaketa soziala ere badago arlo honetan: denok ohiturak aldatzen ari gara, eta hondakinak gaika sailkatzen, konpostatzen, arduraz jokatzen… ikasten ari gara”.


Argizarizko

Eztabaidatu izan da, gaia poetikotasunera lerratuz, zein ote daitekeen denboraren materiara gehien hurbiltzen den osagaia. Harea aukera asko dituen hautagaia da. Euskal Herrian Atxaga luke babeslerik ospetsuena. Beste hautagai bat, munta ez gutxiagoko babesleak badituena, ura da. Batez ere ibai batean joaki, baina bestelako edukiontziak baztertu gabe. Gutxiago aipatzen da argizaria, dituen bertute guztiak gorabehera. Salbuespena dira, Los Angelesen, bi sortzaile eta enpresario, Donald Trumpen argizarizko busto txiki bat salgai jarri dituztenak (75 dolarretan), honako idazkunarekin oinarrian: «It's just a matter of time» (denbora kontua baino ez da). Begien bistakoa dena eta beste gauza bat ere eman nahi dute aditzera Trump suntsigarriarekin, Nafarroan oposizioko indarrei askotan entzuten zaiena, hemen, berriz, lelo sanfermineroago batekin: «Gutxiago falta da».

Gutxiago falta da, guztirako. Denbora kontua baino ez da. Argi dago. Beste kontu bat da zer onura dakarren, Iruñean zein Los Angelesen, atzera-kontuaren profeta izateak, ez ote duen merezi aurre egin nahi diozun (ustezko) gaitzari aurre egitea. Dena denboraren menpe uztea engainagarria gertatzen ahal da, onerako ala txarrerako.


Ane Iturriak La Sagra Skyrace mendi lasterketa irabazi du Granadan

Alpino Uzturreko korrikalari gazteak Espainiako Kopako junior mailako lasterketa irabazi du. 15 kilometroko ibilbidea egiteko bi ordu eta sei minutu behar izan ditu tolosarrak.

Tolosaldeko mendi lasterketa egiteko aukerarik ez du izan asteburuan Ane Iturriak, Granadan izan baita Espainiako Kopa lehiatzen. La Sagra Skyrace mendi lasterketan parte hartu zuen Alpino Uzturreko korrikalariak, igandean. Bidaia ez zen alferrikakoa izan, garaipenarekin itzuliko baita etxera Iturria. 15 kilometro egiteko 2:06:00 behar izan zituen, hau da, kilometroak 8 minutu eta 24 segundoko erritmoan egin zituen. Lasterketa bere osotasunean kontuan hartuta, helmugan 19.a izan zen tolosarra. Bigarren emakume juniorrari 14 minutuko aldea atera zion, eta hirugarrenari 16koa.


Autodefentsa feminista ikastaroa larunbatean Potxoenean

Matrakak Usurbilgo Talde Feministak eta Usurbilgo Udalak Martxoaren 8ari begira antolaturiko ekimenak borobiltzeko, autodefentsa feminista ikastaroa antolatu dute larunbat honetarako, hilaren 18rako Potxoenean. Ia 3 hamarkada munduan zehar indarkeria sexistaren aurkako prebentzio lanetan aritu, eta honenbestez, eremu honetan esperientzia zabala duen Maitena Monroyk (ondoko irudian) bideratuko du ikastaroa. Usurbildarrek ezagutzen dute Monroy, lehendik ere ikastaro hau antolatu izan baita udalerri honetan eta Maitenak bideratu izan du.

Hilaren 18ko ikastaroari begira, goiz eta arratsaldez egingo diren saioetan egingo den lanketa zehatzaren eta jada zabalik dagoen izena emateko bideen berri duzue segidan.

Bertso-saioa, igandean ETB 1-en

Martxoaren 10ean, Matrakak Usurbilgo Talde Feministak eta Usurbilgo Udalak antolatuta, Artzabalen Onintza Enbeita, Uxue Alberdi eta Ane Labaka bertsolariekin ospaturiko bertso-afaria grabatu zuen Euskal Telebistak. Igande honetan bertan, hilaren 19an emitituko dute, 15:00etan ETB 1-eko Hitzetik Hortzera saioan.

AUTODEFENTSA FEMINISTA IKASTAROA

Helburuak

-Erasoak identifikatzen ikastea, indarkeriaren jatorria eta eraikuntza aztertzea bere aspektu guztietan eta ondorioetan.

-Eguneroko bizimoduan, eraso egoerei erantzun eta konpontzeko jokabide eta mekanismoak aurkitzea.

-Eskubide, ardura eta gaitasunez kontzientziatzea ahalbidetuko duen espazioa sortzea, emakumeei gizonen pareko bizimodua izatea eragozten dien indarkeria mota honekin amaitzeko.

-Erasoak identifikatzeko baliabide eta lanabesak ematea emakumeei.

-Indarkeriaren inguruko mito eta errealitateak.

-Indarkeria honek norbanako eta kolektiboarengan duen eragina baloratzea.

Helburuok betetzeko...

-"Bi lan eremu garatuko dira, bat fisikoa bestea psikologikoa, gure eskubideez, indarraz, gure balioaz kontzientziatu eta pertsona ziurgabe, zalantzati, kaltebera, eta gutxiestuan bihurtuko gintuzkeen topikoak ezabatzeko".

-"Lan eremu ezberdinak garatuko dira, eta hauen bidez indarkeria sexistaren zergatiak aztertu eta hauetan sakonduko da. Zer esan nahi du emakumeen aurkako indarkeriak, nori egiten dio mesede, zergatik eta nola justifikatzen da? Hizkuntzaren, publizitatearen, hedabideen, gorputz adierazpenaren, musikaren eta abarren garrantzia, emakumeen aurkako indarkeriazko jokabideen normalizazio prozesu eta ondorengo naturalizazioan.

Jorratuko den gai-zerrenda

-Sexua/generoa domeinu sistema. Generoaren bidezko desparekotasunaren barneratzea.

-Sexuarekiko ikara eta defentsa-gabezia ikasia. Kontrol kolektiborako beldurraraztea.

-Emakumeen aurkako indarkeriazko adierazpen materialak: psikologikoak, ahozkoak, ondarezkoak, sexualak, fisikoak.

-Gertaeron aurrean, autoestima eta elkartasun kolektiboa indartzea. Emakumeek biktimario moduan duten irudi horren haustura. Erreparazio mekanismoen aurkikuntza.

-Indarkeria sexistaren zergatiak aztertzea, hau baita emakumeok aurre egin beharreko arazo handienetako bat herritar gisa dagozkigun eskubideak eskuratzerakoan.

-Dependentzia emozionala eta "maitasun erromantikoaren ideala" emakumeen aurkako indarkeria eta emakumeon sumisioa bermatzeko sistema patriarkatuaren estrategia berri gisa.

-Gorputzaren bidezko kalteberatasunaren eraikuntza. Emakumezkoa izateak gorputzaren eraikuntzan duen irudikapena. Nola handitu gorputzaren bidezko segurtasuna.

-Autodefentsa kognitibo, emozional eta fisikozko teknikak.

-Arrisku egoerak saihestea eta modu honetan, askotan erasoak ere saihestea. Gure helburua ez da erasotzaileari fisikoki aurre egitea, beste irtenbidearik baldin bada behintzat.

-Emakumeek bere buruarenganako konfiantza eta segurtasuna sustatzea, ahultasun fisiko femeninoaren eta emakumeen kalteberatasunari loturiko estereotipo zaharrak desmitifikatuz.

-Delituon kontzientziatze soziala bultzatzea, XXI. mendean zergatik jarraitzen duen beharrezkoa izaten, emakumeok eraso sexistetatik defendatzen ikasten segi beharra.

Tailerraren hitzordua

Eguna: martxoak 18, larunbata.

Ordutegia: 10:00-14:00/15:30-19:30.

Tokia: Potxoenea.

Bideratzailea: Maitena Monroy.

Nori zuzendua: ikastaroan parte hartu nahi duen emakume orori.

Oharrak: arropa erosoa eraman eta boligrafo bat.

Izen ematea aurrez, Usurbilgo Udalaren Parekidetasun Sailean:

943 377 110

parekidetasuna@usurbil.eus

Antolatzaileak: Matrakak Usurbilgo Talde Feminista eta Usurbilgo Udala.


Gospel kontzertua hartuko du Kafe Antzokiak, gaur iluntzean

Goizargi Gospel Choir talde euskaldunak Gospel kontzertua eskainiko du Bermeoko Kafe Antzokian, bihar, 20:00etatik aurrera.Estatu espainiarrean gospelean aitzindaria den Ramon Escaleren zuzendaritzapean, Goizargi Gospel Choir gospel abesbatza Arabako, Bizkaiko eta Gipuzkoako hamabi ahots onenetarikoek osatzen dute. Taldearen indarra eta kalitatea nabarmentzen dituzte adituek, estilo horretan eredu izateko bidean daudela nabarmenduz.Talde gaztea izanik, kideen freskotasunak eta musika formazio onak bat egiten dute, gospel estiloaren alaitasuna eta sonoritatea agerian utziz. «Publikoak gozatu egiten du ikuskizu- nagaz, irribarrea hasieratik amaiera arte mantenduz», esan du Aingeru Astui Bermeoko Kultura zinegotziak. «Kalitatezko kontzertua» izango dela eta gospel musikagaz gozatzeko aukera eskainiko duela azpimarratu du Astuik. Horregatik, bermeotarrak zein inguruko bizilagunak kontzertura gonbidatu ditu.Kultur etxean, Kutxabankeko orotarako kutxazainetan eta kutxabank.es webgunean eskuratu daitezke sarrerak, 8 euroren trukean. Gazteek, 65 urtetik gorakoek, langabetuek eta %33tik gorako aniztasun fisiko, psikiko edo sentsoriala daukatenek %25eko deskontua daukate leihatilan.


Urretxu eta Zumarragan ez dago kutsatu berririk, baina ospitalean sei gaixo gehiago daude

Eusko Jaurlaritzaren Osasun sailak gaur (astelehena) argitaratu duen txostenaren arabera, bigarren egunez jarraian Zumarragan eta Urretxun ez dago kutsatu berririk. Zumarragan 72 dira positibo eman dutenak eta Urretxun 17. Ospitaletik datozen albisteak ez dira horren onak, ordea: ospitalean hamahiru pertsona daude koronabirusak kutsatuta, bezperan baino zazpi gehiago.


EAEko Barne Produktu Gordinak %0,6ko hazkundea izan du 2010eko hirugarren hiruhilekoan, iazkoarekin alderatuta


Sute batengatik TGV tren bat hustu dute Frantzian

Gutxienez zazpi bidaiarik zauri arinak egin dituzte; eskuetan eta oinetan, bagoietako kristalak apurtu direnean.

Madril eta Marseilla bitartean ibilbidea egiten ari zen tren laster bat hustu behar izan dute, lokomotorrean piztutako sute baten ondorioz.

Gainera, gutxienez zazpi bidaiari arinki zauritu dira. Izan ere, bagoietako kristalak apurtu direnean, horrek zauriak eragin dizkie eskuetan eta oinetan. Zaurituetako bi ospitaleratu dituzte.

SNCF tren-konpainiaren hainbat iturrik jakinarazi dutenez, Luneleko geltokira iristeko 200 metro bakarrik falta zirela, lokomotorrean piztutako sutearen berri eman du trenak, 09:30ean tokiko orduan (07:30 GMT).

Trenak 300 bidaiari inguru zeramatzan, eta sutea dela-eta, jendez hustu behar izan dute. Ikerketa abiarazi dute jazoeraren nondik norakoak argitzeko.

SNCF tren-konpainiak tren-trafikoa itxi du, bi noranzkoan, suhiltzaileek sua amatatu dezaten. 11:00ak aldera, GMT orduan, trafikoa berriro abiatzea espero dute. Halaber, tren-konpainiak esan duenez, oraindik ez dakite sutearen jatorria, eta abiadura handiko tren horren lokomotorrari bakarrik eragin diola gaineratu du.

"Sutea kontrolpean dago, baina itzali ezinean gabiltza, motorrera sartu ezinik baikaude. Motorrari bakarri eragin dio suteak", azaldu du Denis Argueil tren-konpainiaren eskualdeko buruak.

Lunel Udaleko langileek bidaiariak artatu dituzte.


Bertso giroan agurtu zuten eguberria Urduñako gaztetxean


Carlos Agirre Ekonomia sailburua, asteazkeneko 'Egun On Euskadi'n

Aitzol Zubizarretak ekonomiaren gainean egingo dizkion galderak erantzungo ditu.

Carlos Agirre Eusko Jaurlaritzako Ekonomia sailburua elkarrizketatuko dute asteazkeneko ''Egun On Euskadi'' albistegian. Ekonomia arloko punta-puntako gaien inguruan galdetuko dio Aitzol Zubizarretak gonbidatuari. Bestalde, Aitor Ubarretxena, Alfredo Retortillo eta Josean Izarrak gaurkotasuneko gaien inguruan arituko dira solasean eta Vanessa Sanchezek, bere aldetik, eguneko albisteen berri emango du.

''Egun On Euskadi'' goizeko 08:00etako albiste aurrerapenarekin jarriko da martxan.


ELAk Madrilekin 'krisi bat' irekitzeko deia egin du murrizketengatik

Adolfo Muñoz ELAren idazkari nagusiak esan du sindikatua Mariano Rajoyk iragarritako neurrien aurka dagoela eta horien kontra protesta egingo duela.

ELAk Madrilekin "krisi politiko bat" irekitzeko deia egin die, atzo Mariano Rajoyk iragarritako murrizketengatik, euskal alderdiei. Adolfo Muñoz ELAren idazkari nagusiak esan du sindikatua Mariano Rajoyk iragarritako neurrien aurka dagoela eta horien kontra protesta egingo duela. Muñozek ez du zehaztu ELAren erantzuna nola bideratuko den, baina, aurreratu duenez, "erasoen parekoa" izango da. Sindikatuarekin batera lanean dauden eragileekin ari dira adosten.

Adolfo Muñozek eskatu die PSEri -Eusko Jaurlaritza sustatzen duen alderdiari- eta EAEko gainerako alderdiei Madrilekin "benetako gatazka politiko bat" zabaltzeko, Rajoyk zehaztutako murrizketekin bat ez badatoz. "Ezinbestekoa da, eta subiranotasunaren aldeko apustua ere bai", azpimarratu du Muñozek: "Rajoyk proposatzen duenaren alde ez bazaudete –esan du, euskal alderdiei zuzenduta- krisi politiko bat abiatu behar duzue, eta zuen arloetan Rajoyk esandakoa erabiltzeari uko egin behar diozue". Adolfo Muñozen esanetan, alderdiek horrela bakarrik izango dute sinesgarritasuna.

ELAren idazkari nagusiak nabarmendu du eskuinak, bere aburuz, "indar asko biltzea lortu duela, jakituna dela eta dena nahi duela"; horregatik, eta beste indarrei "gizarte gaiak interesatzekotan", erabakiak hartzeko unea da: "Gero eta indartsuagoa izango den herri sentimendu bati jarraituko dio; jendeak oso txarto pasatuko du".

Egoeraren errudunak

ELAk PPren zuzendaritza, "beste batzuekin batera", gertatutakoaren erruduna dela esan du: "Gero eta langabezi handiagoa egongo da eta pobrezia ere gero eta handiagoa izango da" neurri berriekin. Murrizketen bidez aurrreztu nahi dituzten 65.000 milioiak, Muñozek aipatu duenez, BPGren %6,5 da; enpleguak galduko direla eta pobrezia haziko dela ohartarazi du.

Ostiralean emango dute mobilizazioen berri

Iturri sindikalek esan dutenez, LAB, ESK, STEE, STEE-EILAS, Ehne, Hiru, CGT, CNT eta ELA, zenbait gizarte eragilerekin batera, ostiralean azalduko dira, datorren astean Gobernuaren neurrien aurka egingo dituzten mobilizazioen berri emateko. Mobilizazio horiek zehazten ari dira, eta, aurreratu dutenez, erantzun sendoa emango diete Rajoyk iragarritako murrizketei.


Frantziak Europako araudia bete beharko du bi aste baino lehen

Europak oraingoz ez dio kontrako espedienterik zabalduko ijitoak kanporatzeagatik.


Anbotoko Kilometro Bertikala iruditan

Anbotoko Kilometro Bertikaleko XII.edizioa jokatu zen atzo Arrazolan. Iban Murua eta Andrea Garay izan ziren irabazleak.

Parte hartzaileen argazki guztiak albistean.


Musikaren bidez erlajazioa landuko du Amaia Artzek, gaur zortzi

Doinu bidaia izeneko saioa izanen da, taldeko doinu terapia. Ganbaran eginen da, 18:30etan.

Amaia Artze Goizuetako bizilagunak Doinu bidaia saioa eskainiko du heldu den larunbatean. Taldeko doinu terapia saioa izanen da, 18:30etatik aurrera, udaletxeko ganbaran. Kronikari azaldu dionez, instrumentu desberdinak joko ditu. Batez ere, perkusio txikiak izanen dira, naturako doinuak imitatuz. Musikaren bidez, erlajatzea da helburua eta behin erlajatuta, bakoitzaren desorekak ekilibratzea.

Esterila eta manta

Lurrean etzanda eginen da saioa eta horregatik, esterila eta manta bana eramateko aholkatzen du Artzek. Doinu saioa ordubetekoa izanen da. Ondoren, musika mantra joko du gitarra baten laguntzarekin eta animatzen denak ere kantatzeko aukera izanen du.

Prezioa 10 eurokoa da eta egunean bertan azaltzea besterik ez dago, denentzat lekua izanen baita.


Matematika manipulatiboa Antonianon

Antoniano Ikastetxean matematikak modu ezberdin batean lantzeko proiektu batean murgildu gara: Matematika ikasteko metodologia berri bat: Matematika manipulatiboa. Metodologia eraginkor honekin haurrek matematikak ilusioz ulertzea lortzen dugu. Matematikako saioak esperientziaz betetako saio erakargarri eta dibertigarriak izan daitezke, jolasari eta material manipulatiboei esker. Gure irakasleak Malena Martinekin formatzen ari dira, eta aldi berean proiektua ikasleekin abian jarri dugu. Informazio + https://aprendiendomatematicas.com/


Istripua gertatu da bart Arantzazun

Sei bat metrotako altuera batetik erori ostean autotik irten ezinik geratu den 19 urteko gaztea suhiltzaileek lagundu behar izan dute. Arrasateko ospitalera eraman dute anbulantzian.

Goizaldeko hiruak baino lehentxeago gertatu da istripua Oñatitik Arantzazurako errepidean, goranzko norabidean. Toyota Land Cruiser 4x4 autoa gidatzen zihoan gaztea galtzadatik atera da eta ondorioz sei metroko amildegian behera joan da.


EAJk bozetarako Urolako hautagaiak aurkeztuko ditu bihar

Bihar, zapatua, 11:00etan Sanagustin kulturgunean izango da ekitaldia, eta Olano eta Egibar han izango dira

Azpeitiko, Azkoitiko, Zestoako eta Aizarnazabalgo alkategaiak aurkeztuko dituzte

Maiatzeko hauteskundeak direla-eta, bihar, otsailak 19, goizeko 11:00etan hasita, Sanagustin kulturgunean, EAJk ekitaldi politikoa egingo du Urolako herrietako alkateko izateko hautagaiak aurkezteko. Hauek dira alkategaiak: Azpeitiko zerrendaburua, Jesus Larranaga ; Azkoitikoa, Mikel Zubizarreta; Zestoakoa, Joxe Mendizabal, eta Aizarnazabalgoa, Itziar Aizpurua.

Bestalde, ekitaldi horretan parte hartuko dute Gipuzkoako Diputatu Nagusi Markel Olanok eta Foru Aldundirako hautagai jeltzaleak, eta GBBeko presidente Joseba Egibarrek.


Bitartean

Gu Donostian egon gara. Batzuetan lana luxua da, eta hau horietako kasu bat izan da. Elkarrizketak moriartitarrekin, kafea Harkaitz Canorekin, Ramon Agirrerekin solastatu, Maria Cristina ikusi... takoien nekearen gainetik, poza gailendu zitzaigun igande gauean. Astelehena zen bukatu genuenerako, baina psikologikoki balio izan zigun oraindik domeka zela pentsatzeak. Aspaldi ez nuen hainbeste gozatu lanean; munduko talderik onenaren parte sentitzen nintzen.

Eta lagunak ikusi nituen Donostian. Gernika ingurukoak. Kafea jokatu genuen La Trinchera Infinita-k Urrezko Maskorra lortu edo ez. Nik baiezkoan jarraitzen dut, baina zineaz zenbat dakidan ikusita, ez nau ia inork serio hartuko. Zorte handia neukala esaten zidan jendeak: Zinemaldian lan egitea zortea delako. Eta bai, zorteko sentitu naiz asteburuan: pribilegiatu. Baita Javiekin selfieak egin eta lantalde osoa barreka ibili zaidanean ere.

Bitartean Bilbon, Donostiatik ordubete eskasera, emakume bat egon da pisu batean bahituta. Hiru egunez eduki dute han. Eta bortxatu egin dute. Eta horrela dago pantailarik gabeko mundua, batzuetan hain zortekoak ez garela gogorarazten diguna. Pribilegioak nork eta zertarako erabiltzen dituen gordin erakusten diguna.


IBAIZABAL: Teknologia berrien inguruko albisteak

Gaur ere hiru ekarri dizkigu Joxe Rojasek. Hasteko, twitter euskaraz abuztuan izango dugula esan digu. Gero, Jaurlaritzak emandako sari bitxi batzuk izan ditu hizpide. Eta bukatzeko, Europako Legebiltzarrak ACTA atzera bota berri duela kontatu digu.

DESKARGATU HEMEN


Bizilagun berri neurtzaileak

Kontagailu adimendunen instalatzearen kontrako elkarretaratzea egin zuten Baionan atzo. Jean Rene Etxegarai alkateari horien hedapena oztopatzeko eskatu diote.


Martxel Aldai: 'Izugarria da lehiaketa honetan parte hartzea'

Martxel Aldaik, Orioko Arraunketa Elkarteko zortzikoaren arraunlariak, Euskadi Irratiko 'Hiru Erregeen Mahaia' irratsaioan hitz egin du.

Asteburuan Orio Arraunketa Elkarteko gizonezkoen zortzikoa Londreseko Head of the River Race estropadan izan da. Bertako arraunlaria den Martxel Aldaik Euskadi Irratiko 'Hiru Erregen Mahaia' irratsaioan hitz egin du. Entzun Martxel Aldaik Hiru Erregeen Mahaian esandakoak.


"G7koena ez dira lau egun; urte oso bat da"

G7koen gailurrak Miarritzerentzat eta lurraldearentzat onura ekonomikoak izanen dituela konbentzitua da Veunac. Bere kontrako kritikak ukatu, eta anbizio politikoekin lotu ditu herriko kontseiluan izandako tentsioak.


Korrika batzordeak martxan jartzeko bilerak egiten hasiak dira Baztan-Bidasoaldean

Beran urtarrilaren 26an eginen dute eta 27an Zugarramurdin

2017arekin batera Korrikaren 20. edizioa ere hurbiltzen ari da eta jadanik lanean hasiak dira buru-belarri. Korrikarekin batera, Korrika Batzordeak martxan jartzeko momentua ailegatu da eta urtarrilean zehar hasiak dira lanean eskualdean.

Batzorde hauetan esku bat bota nahi duen oro ongi etorria izanen da. Hona hemen ondoko hitzorduak:

- Bortziriak:

Urtarrilak 26, ortzeguna, arratsaldeko 19:00etan

Beran, Beralandetan

- Zugarramurdi-Urdazubi:

Urtarrilak 27, ortzirala, 19:00etan

Akelarre elkartean (Zugarramurdin)

- Baztan:

Otsailak 1, asteazkena, 19:00etan

Suinki euskaltegian (Elizondon)

- Malerreka:

Otsailak 7, asteartea, 19:00etan

Herriko Ostatuan (Elgorriagan)

Aipatzekoa da Korrikarako giroa berotzeko Korrika besta eginen dutela Irungo Ficoba erakustazokan otsailaren 11n. Xehetasunak www.korrika.eus atarian.


Antzerki Astea Kurtzebarrin

Aretxabaletako Kurtzebarri eskolako gaztetxoak Antzerki Astean murgilduta daude. Irailetik martxora bitartean, eskola orduetan, txotxongiloak egin dituzte batzuk, beste batzuk antzerkiak prestatu dituzte edota beste ikasle batzuk dantzak gertatu dituzte. Azken hilabeteotan ikasitakoa, Antzerki Astean gainontzeko ikasleen aurrean egin dute lehenengo, eta gurasoen aurrean ere eskaini dituzte ikuskizunak. 3. eta 4. mailako gazteen ikuskizunak daude bideoan.


Yvetot

Tira, mutiko haren irrikek hartu zuten norabidea zein den oraindik ez dakit, baina azken egunotako kezka izaten du jarraitzen sorterriarekiko harremanak, erbestea ezagutu ondoren. Annie Ernaux idazleak badu liburutto bat, Retour à Yvetot, zeinean gozoki azaltzen duen haurtzaroan bizi izandako herriarekin enkontrua, urte luzaz kanpoan bizi eta gero: “Ez nintzen sekula oraindik itzuli idazten duen emakume gisan”. Yvetot, Flauberten hitzetan Konstantinoplak adina balio duen Normandiako zokoa, Ernauxentzat oso goiz bilakatu zen beste zerbait: liburu bat idatzi nahi izan zuen lehenbailehen, handik ihes egiteko. Eta modu horretan hautsi zuen errekako uretan lixiba egitera dedikatzen zen belaunaldi luzeetako tradizioarekin. Nolabaiteko lotsa soziala sentitzen baitzuen. Hala, klase iheslari bilakatu zen, klasegabetua baina goitik.

Halako batean, ordea, ezagutzen zuen errealitateaz idatzi behar zela erabaki zuen. Orduantxe hasi zen sentitzen tentsio moduko bat, nola idatzi, hizkuntza literarioaren, ikasi, maite zuen haren, eta etxeko, dominatuen hizkuntzaren artean. Nola egin, idazketaren bitartez, atera garen mundu hori ez traizionatzeko? Asmatu zuen hizkuntza bat, hizkuntza klasiko literarioaren oinordeko eta aldi berean klase popularrek erabiltzen zituzten hitz eta esapideak integratuko zituena. “Guztion hizkuntzan literarioki idaztea da nire desioa. Politiko gisa defini genezakeen aukera bat da”. Proustek zioen, MZri irakurri nion, liburu ederrak hizkuntza arrotz suerte batean daudela idatzita. Eta arroztasun hori, besteak beste, ohiko hizkuntzari zenbait osagai kenduz lortzen dela; eranstea, idazle txarren kontua da –Walter Benjamin, adibidez, “ni” izenordaina saihesten saiatzen zen–. Ernauxen kasuan, bizitza idazteko modu bilakatu zaio hizkuntza arrotz, baina orobat etxeko suerte hori.


Alfredo Ramirez, 'Erreharria', kartzelaratu aurretik, 'Amarauna' saioan

Gainera, EHUk inprimakietan sexua adierazteko 3. laukia jartzeko erabakia aztertuko dugu.

Twiterreko mezuengatik kartzelara kondenatu dute Alfreso Remirez, 'Erreharria' eta, harako bidean, harekin hitz egingo dugu 'Amarauna' saioan. Horrez gainera, EHUk inprimakietan sexuarentzako 3. laukia ipintzeko hartu duen erabakiaren inguruan arituko dira.

Asteburuko ekitaldiei begira, Getxoko Komiki azoka, Bilboko Homeless zinemaldia, Ficobako Beldurrezko pasabidea aurkeztuko dituzte. 'Eskailerapeko Fonotekan' Enarak taldea ekarriko du Gorka Erostarbek.


Giza eskubideen arloan hobekuntza zehatzik ez egiteak prozesua trabatzen duela ohartarazi du Amnesty Internationalek

Eskubide horienganako errespetua prozesua bera abian jartzeko aurrebaldintza dela azpimarratu du. Espainiako esparru juridikoan giza eskubideen urraketa ahalbidetzen duten hainbat neurriri eusten zaiela iritzi dio. Besteak beste, inkomunikazioa eta sakabaneta bertan behera uzteko eskatu du, eta baita "pentsamendu, adierazpen eta elkartze" eskubideak urra ditzaketen "Alderdien Legeko anbiguotasunak" ere.

Konponbide prozesuari buruzko iritzia eman du AI Amnesty International erakundeak Londresen plazaratutako agiri baten bidez. Prozesuaren norabidearekin kezkatuta ageri da AI idatzi horren bidez: ETAk martxoan su-etena eman eta maiatzean Zapaterok Espainiako Kongresuan elkarrizketen abiatzearen berri eman zuenetik giza eskubideen arloan ez dela aurrerapen zehatzik egin iritzi dio; areago, giza eskubideen arloan urrats zehatzik ez egitea prozesuak aurrera egiteko traba dela uste du. "Ahalegin hau eragingarria izango bada, denentzako giza eskubideak babesteko alde guztien konpromisoan oinarritu behar da. Giza eskubideak ez dira negoziatzeko erabili behar", dio idatziak.

Ildo horretatik, giza eskubideak errespetatzea prozesua bera abian jartzeko aurrebaldintza direla azpimarratu du AIk, eta, ondorioz, giza eskubideen urraketek indarrean jarraitzeak kezkatu egiten dutela. Espainiako esparru juridikoan urraketa horiek ahalbidetzen dituzten hainbat neurriri eusten zaiela erantsi du.

AIk oroitarazi du joan den uztailean giza eskubideen arloan zenbait neurri hartzeko eskatu ziola Rodriguez Zapatero Espainiako gobernuburuari, hala nola, inkomunikazioa eta sakabanaketa bertan behera uzteko, eta oinarrizko eskubideak urratzen dituzten Alderdien Legeko "anbiguotasunak" ezabatzeko. Era berean, giza eskubideen kontrako ekintza oro erabat eta betirako baztertu zituela bermatzeko eskatu zion ETAri.


Aulestiarrek udaletxean eskatu dezakete BakQ identifikazio elektronikoa

Beste hainbat udaletan modura, aurreko astetik BakQ herritarrentzako identifikazio elektronikoa eskatu daiteke Aulestiko udaletxean.

Idazkaritzan, liburutegian edo ziurtagiri digitalagaz Internet bidez egin ahal da eskaria (NANa eroan behar da identifikatzeko). 16 urtetik gorakoek eskatu dezakete, beti ere, helbide elektronikoa eta telefono mugikorra badauzkate.

BakQ pertsona fisikoak identifikatzeko bitartekoa da, “ziurtagiri erraz eta erabilgarria”. Elektronikoki sinatzeko, baimentzeko eta telematikoki autonomia erkidegoko administrazio publikoekin harremanetan jartzeko eta zenbait tramite egiteko aukera eskaintzen du. Aulestiko Udalagaz egin daitezkeen tramiteak zeintzuk diren zehaztuta dago udalaren webgunean. Tramiteak online deritzon atalean jasota daude horiek zeintzuk diren. “Beste administrazioekin egin daitezkeenak organismo bakoitzaren webgunean kontsultatu daitezke”.

Erabiltzailea, pasahitza eta SMS bidez telefono mugikorrera bidaltzen duten kode batez osatuta dago, eta edozein gailu elektronikotik erabili daiteke, software-ik instalatu beharrik barik.


Odola mihisean

Marokon, ezkongaiei birjintasun froga eskatzea oraindik ere ohikoa bada, berri ona da gero eta sendagile gehiagok agiri horien emateari uko egiten diola. Horretarako hiru arrazoi nagusi aitzinatzen dituzte: emakumearentzat suposatzen duen ezaugarri apalgarria, osasunarentzat kaltegarritasuna eta azkenik, marokoar legeak holakorik ez duela eskatzen argudiatzen dute.

Horrez gain, froga horiek inongo balio zientifikorik ez dutela oroitarazi du Munduko Osasun Erakundeak. Marokon birjintasun agiriak ez dira ez debekatuak, ezta behartuak ere, sendagile bakoitzak du erabakitzen eta errefusatzen dutenen kopurua goraka doa. Hainbat hobe.

Eskaera ez da, baina, Marokora mugatzen, eta datozen datuak kezkagarriagoak dira, ene ustez: frantziar estatuan ginekologoen kontsultetan agiri horien eskaerak emendatzen ari dira, eta horrek dilema sortzen du profesionalengan. Onartu behar ote da? Agiriak egin behar ote dira, eta urrunago joanik, himenak osatzeko galderei nola erantzun?

Ginekologoek ez dute buruhauste guti, alde batera beraien kontzientziak eta bestera ezkongaiak jasan litzaketen ondorio latzek eraginik.

Frantziar ginekologoen biltzarrak argiki utzi du bi ekintza horien aurka zegoela, emakumearen duintasunaren aurkako zirelakoan, umiliagarri izateaz gain. Himenak berrosatzea «emakumearen menpekotasunaren alde jotzea eta ohitura matxista indartzea litzatekeela dio biltzarrak: mihise gaineko odolaren ohiturak ez du fedearekin zerikusirik». Aholkuak horiexek. Baina konkretuan, ez da hain sinplea afera.

Erlijioak ez du ezkondu aurretik birjintasuna frogatzera behartzen, aztura bat baino ez da froga eskatzearena, baina oso hedatua da herri musulmanen artean. Ezkontza hitzartzeko, senargaiaren familiak birjintasun agiria eskatzen dio andregaiari, eta hau birjina ez dela ageri bada, adultero gisa kontsideratua da. Herrialde zenbaitetan azotatua edota harrikatua izan daiteke emakumea.

Jakina, holako basakeriarik hemen ez da gertatzen, baina birjintasuna gero eta leku handiagoa hartzen ari da emakumeen bizitzan. Inork eskatu gabe ere gertatzen ari da emazteak agiria nahi izatea, birjina daudela agerian uztea beraientzat garrantzitsua izaki.

Birjintasunaren mitoa indartzen ari da, eta 25 urteko emakumeetan harreman sexualik ukan ez dutenen kopurua goiti doa.

Jacques Milliez Pariseko Saint-Antoine ospitaleko adituak hauxe dio: «Aljerian lan egin dut mediku gazte nintzela, eta Aljerren ikusi ditut neska gazteak ohore tribunalek zintzurrak eginik, birjintasuna galdu izana leporatua zitzaielako. Halakoak gertatzen dira oraindik ere Turkian, Jordanian, Saudi Arabian. Eta jasanezina da. Beraz, galdetzen didatenean, ziurtagiria ematen diet. Eta himen-plastia egitea ere onartzen dut, neskari errepresaliarik gerta ez dakion». Ezkontza garaietan himen-plastien eskaera goraka doa nabarmen, udako hilabeteetan astean 10 bat egitera iristen omen dira ospitale horretan. Ospitalera iristen direnean, emakumeek obsesio bakarra omen dute: eztei-gauean odola isur dadila.

Strasbourgeko Israël Nisand doktoreak justu alderantzizkoa dio: «Mediku batek ez luke amarru horietan sartu behar, emakumearen alienazio sistema betikotzen lagunduz».

Gizonezkoek ohorea emakumeen izterren artean ezarri dute, eta hor ere ez dirudi aski babestua denik. Emakumearen gorputzean dena jokatzen bada, gorputza objektu bihurtu dute, objektuaren jabe egin dira, eta menpe hartua den emakumeak zaindu beharko du gorputz horren osotasuna, baita isilpean konponaraziko pitzatuko balitz...

Emakumeen sexualitateari loturiko pasibotasuna da desegin behar dena. Birjintasuna galtzen dela errateak ez du zentzurik, esperientzia akats deitzea bezala da.

Ikastea inozentzia galtzea ote da?


Iaz baino handiagoak dira 2014rako Azpeitiko Udal Aurrekontuak

Atzo, otsailak 13, Azpeitiko 2014ko Udal Aurrekontuak onartu zituzten ezohiko Udal Batzarrean. Bilduk EAJrekin adostutako aurrekontuek ez zuten HamaikaBat-en babesik izan.

Eneko Etxeberria alkateak adierazi zuenez, hiru iturri erabili ditu Udal Gobernuak aurrekontuak osatzeko: Plan Estrategikoa, Udaleko alderdien ekarpenak eta Denon Artean prozesuaren bitartez herritarrek egindako ekarpenak. Bestetik, Foru Aldundiak aurrekontuen eta garraioaren inguruan martxan jarrita dituen prozesuen ekarpenak ere erabili dira.

Udal Gobernuak aurkeztu eta onartutako aurrekontuen inbertsio nagusiak sustapen ekonomikora bideratutakoak dira, krisi ekonomikoari aurre egitera joango dira inbertsiotako partida nagusiak, milioi bat euro baino gehiago. Horrez gain, beste inbertsio batzuk aztertu eta abian jartzeko erabakia hartu du Udal Gobernuak, “beti ere arlo tekniko eta finantziaroak baldintzatuta”. Horien artean dago herriko merkatu plaza eraberritzea, herriko plaza eraberritzea, Soreasu auzoa indartzea, Soreasu eraikineko eremu bat abian jarri eta egitasmo jakinei lekua bilatzea, Basozabali erabilera emateko azterketa egitea, San Martingo haurreskola Betharrameko eraikinera igarotzeko aukerak aztertzea, Sanjuandegiko kiroldegiko instalazioak eraberritu eta handitzea, eta Urrestillako eta Lasao eta Zumaia arteko bidegorrien proiektuak garatzea.

Bestetik, gizarte zerbitzuei dagokionez, etorkinen inguruko lanketa areagotu nahi da, ematen diren laguntzen inguruko informazioa eta zerbitzuak indartuz; beka sistemarekin jarraitzea ere aurreikusten da. Kultura arloan, sorkuntza indartu eta kultur arloko agenda gehiago integratzea bilatuko da. Parekidetasunari dagokionez, gazte zerbitzuaren azterketa egingo da. Hondakinen inguruan, udaberrirako hondakin bilketaren diseinuaren inguruko azterketa bukatu nahi da.

EAJ proposamenarekin ados

EAJ alderdiak aurrekontuen aldeko bozka eman zuen, euren ekarpen guztiak “kontuan hartu” direla iritzita. Talde jeltzaleko bozeramale Aitor Gorrotxategik adierazi zuenez, “krisi egoera dela-eta, Azpeitiko Udalak ahalegin berezia egin behar du. Udalaren finantza egoera nahiko ona da ekimenak indarrean jartzeko, eta ezin dugu lo egon”. Jeltzaleek kritikatu egin zuten aurrekontuak “ia bi hilabeteko atzerapenarekin onartzea, are gehiago duzuen gehiengo absolutuarekin”. Sektore pribatuaren egoera kaxkarraren aurrean, “sektore publikoak motorra izan behar duela” adierazi zuen Gorrotxategik.

Bestetik, Bildu “beti partehartzea goratzen” ari dela esan eta euren arteko bilerak nahi baino urriagoak izan direlako. EAJ “lanerako eta adostasunerako prest” dagoela ohartarazi zuen. “Azpeitiko egoerak larriki kezkatzen gaitu, azpeitiko herritar eta seme-alabak garelako eta baita herri honen zati handi baten ordezkari ere”.

Hori esanda, aurrekontuen “jarraipen zorrotza” egingo dutela ohartarazi zuen, “eta jasotzen diren ekimenak betetzen ez badira, hori salatzen aurrenak” izango direla adierazi zuen.

H1 ‘jokoz kanpo’ sentitu da

HamaikaBat alderdiko zinegotzi Aitor Arangurenek ez zuen Udal Gobernuaren aurrekontu proposamena babestu, bere ustez aurrekontu diseinurako metodologian zehaztutako hiru iturri horietatik bi “itxita” egon direlako. “A2025 Plan Estrategikoari buruz ez dugu orain arte hitzik ere entzun, iturri hori itxita egon da. Hiru alderdien erabakia izan zen 2014-2015eko aurrekontuekin lotzea eta HamaikaBatek batzordean eskatu duen arren, ez da ahaleginik egin”. Bestetik, Denon Artean prozesuko informazioa eskatu izan dutenean, informazio hori jaso ez izana salatu zuen. EAJrekin aurrekontuak adostu eta berarekin “saiatu ere ez egitea” salatu zuen Arangurenek, “badakidan arren nor naizen eta non nagoen” adierazi zuen, Bilduren hamaika zinegotzien aurrean berak bakarrik erabakietan ezer egitekorik ez duela onartuta, “baina errespetu falta iruditzen zait saiatu ere ez egitea, errespetu falta A2025 eta Denon Artean prozesuetan parte hartu dutenekiko ere”.

AZPEITIKO UDALEKO 2014KO AURREKONTUAK

1. AURREKONTU OROKORRA ETA ENTITATE BAKOITZARENA

AURREKONTU OROKORRA 18.133.862,02 euro

UDALA (aurrekontu propioa) : 17.132.093,25 euro

EUSKARA PATRONATUA: 674.219,68 euro

UDAL KIROL PATRONATUA: 1.092.307,30 euro

AZPEITIA LANTZEN SA: 242.000,00 euro

2. UDALEKO GASTUEN AURREKONTUA DEPARTAMENTUKA

Ogasuna eta Kontuak: 962.711,31 euro

Hirigintza eta Ingurume: 1.602.700,00 euro

Hezkuntza eta Euskara: 777.530,91 euro

Kultura eta Gazteria: 766.300,00 euro

Kirolak: 1.597.807,30 euro

Gizartekintza: 1.143.620,00 euro

Langileria eta antolakuntza: 5.235.614,32 euro

Festak: 495.000,00 euro

Zerbitzu orokorrak: 3.161.700,00 euro

Alkatetza: 231.000,00 euro

Industria, merkataritza eta turismoa: 810.209,41 euro

Parekidetasuna: 113.900,00 euro

Baserriak: 234.000,00 euro

Guztira: 17.132.093,25

3. 2013KO AURREKONTUEKIN ALDERATUZ

2013

AURREKONTU OROKORRA 17.502.851,33 euro

UDALA (aurrekontu propioa) : 16.304.180 euro

EUSKARA PATRONATUA: 602.627,75 euro

UDAL KIROL PATRONATUA: 1.094.266,28 euro

AZPEITIA LANTZEN SA: 368.321,00 euro

2014

AURREKONTU OROKORRA 18.133.862,02 euro

UDALA (aurrekontu propioa) : 17.132.093,25 euro

EUSKARA PATRONATUA: 674.219,68 euro

UDAL KIROL PATRONATUA: 1.092.307,30 euro

AZPEITIA LANTZEN SA: 242.000,00 euro


Grises taldeak disko berria argitaratuko du hilaren 18an

Iazko apiriletik agertokietatik at ibili ostean, Zestoako Grises musika taldea bueltan da, eta Talisman izeneko disko berria kaleratuko du bi aste barru. Gainera, hilaren 26an, Azpeitiko Sanagustin Kulturgunean lan berriaren aurkezpen kontzertua eskainiko du, 22:30ean hasita. Sarrerak salgai daude dagoeneko, eta hemen eros daitezke.

Amancay (ahotsa) eta Eñaut Gaztañaga (ahotsa eta gitarra), Alejandro Orbegozo (teklatua eta sintetizadoreak), Gartxot Unsain (baxua) eta Gaskon Etxeberria (bateria) anaiek osatutako taldeak bere seigarren diskoa loratu berri du. Eñaut Gaztañaga taldekidearen Gaztain estudioan grabatu eta nahastu dute azken lana, eta irailaren 18an emango dute argitara Victor Cabezuelo (Rufus T. Firefly) eta Jurgi Ekiza (Willis Drummond, Ekiza, EraBatera…) musikarien kolaborazioekin.

Aurtengo udaberrian, lan honetako bi abesti aurreratu zituzten, Veneno eta Amazonia arde, eta bizi dugun osasun krisiaren ondorioz, orain “inoiz baino indar handiagoz” ari direla lanean azaldu du taldeak. Hamar urteko ibilbidean parentesi labur bat egin ondoren, elektro-pop doinuekin itzuliko da Grises agertokietara, eta soinuari “beste buelta bat” emango diotela ere gaineratu dute taldekideek, “letrei protagonismo osoa kendu gabe”.


Euskara Batzordeak ekitaldi ederra burutu du San Juan bezperan euskara erabiltzen duten denda eta ostatuak eskertuz

Azkeneko urteetako ohiturari eutsiz, San Juan bezperan ekitaldi berezia burutu du Euskara Batzordeak. Aurten, Lesakan erosketak euskaraz izenburupean zorionak eta mila esker eman nahi izan dizkiete euskararekin konpromisoa hartu duten denda, zerbitzu eta ostatuei. Arretxea eta Ote karriketan etxeen izenekin errotuluak paratu zituzten, akordeolari eta txistulari taldeen laguntzarekin. Gero, komentuan jaialdi berezia izan zen. Bertso eskolako neska gazteek antzezlana eskaini zuten bertsotan, abesbatzak ere bizpahiru kantu eskaini zituen, akordeoilari taldeak bezala eta musika bandak txaranga lana bete zuen. San Juan suak ere piztu ziren eta hantxe ibili ziren saltoka neska-mutikoak. Ezpatadantzariek ere, Sanferminetarako entsaioa egin zuten.


UKUEk autonomo eta enpresa txikiei laguntza zuzenak ematea proposatu du Urola Kostako EH Bilduk

Urola Kostako EH Bilduk proposatu du UKUEK diru-laguntza zuzenak ematea hilabete honetan autonomoei eta enpresa txikiei. Haien iritziz, Eusko Jaurlaritzak ez du borondate politikorik erakutsi tokiko ekonomiari, enpresa txikiei eta autonomoei laguntzeko, eta horregatik egin dute eskaera. “Urola Kostako EH Bilduk jada zuzendaritzan mahai-gaineratu du mankomunitateko aurrekontuak herritarrek orain gehien behar dutenerako moldatu behar direla, eta kasu honetan, argi dugu mankomunitatearen helburua ere baden tokiko ekonomia salbatzera bideratu behar direla”, adierazi dute alderdi politikotik.

Haien esanetan, aste honetan berraztertuko dira UKUEko aurrekontuak, eta eskaera bat egin nahi dute: “Garbigunea eraikitzeko gordeta zegoen dirua enpresa txiki edo autonomoentzat bideratzea, bakoitzarentzat gehienez 2.000 eurokoa izango den diru-laguntza zuzenekin, Zumaian PSE-EEk, EAJk eta EH Bilduk jada adostu dutena oinarri hartuz”.

EH Bildurentzat garapen agentzia da laguntza horiek kudeatzeko erakunderik egokiena, eta jada oinarriak adostuta daudenez, aste honetan onartzea eskatu dute, onuradunak maiatzean bertan kobratzen has daitezen. Horretarako, Lourdes Salsamendi UKUEko lehendakariari eskatu diote zuzendaritzari dei egitea, aste honetan erabakiren bat hartzeko.


Elkartasun Eguna, 16 urte kontzientzia pizten

Herritarrak hirugarren munduarekiko sentsibilizatzeko, hamaseigarren urtez elkartasun eguna egin zuten zapatuan Arrasaten, Harreman erakundeak antolatuta eta Ibai Arteren laguntzarekin. Gobernuz kanpoko lau erakunderen postuak, tonbola eta emanaldiak izan ziren.

Mundu Solidarioa Helburu erakundeak bigarren eskuko arropa, liburu eta jostailuen postua ipini zuen; Serso San Viatorrek, Peruko eta Indiako bitxiena. Gainera, bidezko merkataritzaren nazioarteko eguna zela aintzat hartuta, horrelako produktuek ere bere lekua izan zuten Elkartasun azokan. Hori dena, jendearengan kontzientzia pizteko.


Plan estrategikoa, Bidasoa Bizirik-en erronka

Bidasoa Bizirik-ek 2015eko memoriaren aurkezpena egin du gaur, eta horrez gain, 2016rako dituen erronken berri eman du. Horietako bat plan estrategikoa egitea izango da.

Horren berri eman dute gaur Miguel Angel Paez Bidasoa Bizirik-eko presidenteak eta Juan Mari Altuna presidenteordeak. Plan estrategiko horren bidez, “non dauden eta nora joan nahi duten” jakin nahi dutela azaldu du Altunak. “Eskualdeko errealitate sozioekonomikoa ezagutu eta agentziaren ekintza plana birkokatu” nahi dutela zehaztu du Paezek.

Plan horren txostena udazken alderako prest edukiko dutela aurreratu du Bidasoa Bizirik-eko presidenteak.

Bigarren erronka nagusia OarsoBidasoko Industrialdeak-ekin batera lan egitea izango da. Jarduera ekonomikoentzat lur berria lortzea geroz eta zailagoa dela esan du Paezek, eta hori dela eta, lur horien erabilera sustatu nahi dutela esan du, “pabilioi horietako batzuk hutsak edo okupazio tasa txikia” dutela kontuan hartuta.

17.000 arreta

2015ari dagokionez, enpleguarekin lotutako entitateen arteko kolaborazioa eta enpresen sarearekin harremana indartu dutela nabarmendu du Paezek. Guztira, 16.800 aldiz eskaini dute arreta El Espazio bulegoan, bai kontsulta baita tailerretan ere.

Enpleguari dagokionez, 468 lan eskaintza kudeatu dituzte bulegoan, eta horrez gain, Bidasoa Bizirik-ek antolatutako Enpleguaren Astean (bi aldiz egin da) 234 lan eskaintza kudeatu dituzte.

Bidasoak %16ko langabezia tasa du, eta langabe profila emakumea eta 45 urtetik gorakoa da. Paezen arabera, ez dira egokitzen eskaera eta eskaintza askotan, enpresek kualifikazio maila handiko eta oso lan perfil zehatzak eskatzen dituztelako. Edonola ere, langabearen perfil hori kontuan hartuta, hainbat ekintza egin dituztela gogorarazi du, esate baterako, formazioa eskainiz (sukaldaritzako profesionaltasun ziurtagiriarekin) eta enpresekin bitartekari lanak eginez.

Zentzu horretan, 240 enpresekin aritu dira elkarlanean, eta 86 enpresa txikiren nazioarteratzea sustatzeko lanean aritu da. Elkarlanaren emaitza izan da Agglomeration Sud Pays Basque erakundearekin egin duten lankidetza, mugaz gaindikoa.

Ekintzaileentzako babes, aholkularitza eta formazio ekintzak aurrera eraman dituztela gaineratu du Paezek, eta 824 lagunek jaso dutela arreta. Guztira, 155 enpresa berri egin dituzte eta 175 enplegu sortu.

Iaz egindako bi jarduera ere nabarmendu dituzte: Krea Bidasoa topaketa, ekintzailetza, berrikuntza eta sormenaren alorrekoa; eta Irun Open Innovation, enpresa, ekintzaile, sortzaile eta entitate publiko eta pribatuen arteko topagunea.

Azkenik, turismo alorra ere jorratzen du Bidasoa Bizirik-ek, eta hala, turismo bulegoetan 106.000 mila kontsulta egin zirela adierazi du, eta horietatik, 40.000, webgunean. Zentzu horretan, sare sozialetan Visit Hondarribia Irun oinarrizkoa izan dela nabarmendu dute.

Juan Mari Altuna eta Miguel Angel Paez Bidasoa Bizirik-eko presidenteordea eta presidentea, hurrenez hurren.


Prezioak % 0,4 jaitsi dira EAEn eta % 0,7 Nafarroan, martxoan

Estatistika Institutu Nazionalak zabaldutako datuen arabera, erregaien merkatzeak eragin du, batez ere, Kontsumorako Prezioen Indizearen jaitsiera.

Prezioek beheranzko bidean jarraitzen dute Euskal Autonomia Erkidegoan; martxoan, 2016an bigarren hilabetez jarraian, merkatu egin dira prezioak, % 0,4. Iazko datuekin alderatuta, baina, % 0,7 egin dute gora.

Espainiako Estatistika Institutu Nazionalak gaur zabaldutako datuen arabera, Kontsumorako Prezioen Indizea (KPI), urtebeteko tasa kontuan hartuta, hamarren bat igo da EAEn. Otsailean, % 0,5 jaitsi ziren prezioak.

Batez ere, erregaien merkatzeak eragin du Kontsumorako Prezioen Indizearen jaitsiera. Elikagaien eta alkoholik gabeko edarien merkatzeak ere eragin du beherakada.

Espainiako Estatuan, berriz, prezioen jaitsiera % 0,8koa izan da; aurreko hilabetean izandako berbera.

Nafarroa

Nafarroan ere, KPIa jaitsi egin da martxoan, % 0,7. Gainerako erkidegoetan bezala, erregaien prezioen merkatzeak eragin du, hein handi batean, prezio jaitsiera Foru Erkidegoan.


Euskerazko bederatzi film labur, ostegunean Sandiusterrin

Datorren astean egingo du geldialdia Laburbirak, Hernanin, Dobera Euskara Elkartearen eskutik. Ostegunean izango da, arratsaldeko 18:30etan hasita, Sandiusterrin.

Bederatzi film labur eskainiko dituzte, denak euskeraz, «kalitatezkoak eta dibertigarriak, euskerazko film laburren zaleei merezi duten gozatua emateko», aurreratu dute Laburbiratik. Ordubeteko saioa izango da, eta sarreraren truke, borondatea bakarrik eskatuko dute.

Egile gehienak, emakumeak

Laburbirak nabarmendu du, aurtengo filmen egile gehienak, emakumeak direla; zehazki, zazpi dira emakumeek egindakoak, eta zortzigarren bat, gizon eta emakume banarena. Hauek dira filmen izenburuak eta egileak: Begi ninien koreografia (Arrate Fernandez), Shell Phone (Miren Mujika), Zapatak (Irati Murua), Ama (Josu Martinez), June (Arantza Ibarra), Hotzean garbitu (Maddi Barrenetxea eta Marta Teijeira), Ilunpean (Iker Maguregi eta Andrea Martinez), Erroak (Ane Zuazubiskar), eta Handiak eta txikiak (Laida Ruiz).

Horiei buruzko informazio gehiago, www.kameratoia.eus webgunean dago ikusgai.